Rekordér Hamšík patril medzi opory aj v Lige majstrov. Škoda záveru, priznáva

Slovenský reprezentant strelil úvodný gól zápasu.

NEAPOL. Slovenský futbalový reprezentant Marek Hamšík prispel jedným gólom k stredajšiemu triumfu SSC Neapol nad Benficou Lisabon 4:2 v rámci skupinovej fázy Ligy majstrov. Dvadsaťdeväťročný Banskobystričan nasmeroval svoj klub za víťazstvom presnou hlavičkou v 20. minúte. Neapolčania v neskoršom priebehu zveľadili svoje vedenie až na 4:0 - dvakrát sa presadil Belgičan Dries Mertens, pokutový kop premenil Poliak Arkadiusz Milik. Benfica v záverečnej dvadsaťminútovke dvoma zásahmi už len skorigovala konečné skóre, domáceho brankára Pepeho Reinu prekonali Goncalo Guedes a Eduardo Salvio. "Dosiahli sme skvelý výsledok proti vynikajúcemu tímu. Duel sme mali fantasticky rozohraný, po necelej hodinke sme viedli štvorgólovým rozdielom. Akurát škoda, že sme v závere dvakrát inkasovali," uviedol slovenský kapitán SSC prostredníctvom svojej oficiálnej stránky.   "Bol to nádherný večer na San Paolo, kde bola fantastická atmosféra. Sme radi, že nám vyšiel štart do novej sezóny. Chceme zvládnuť aj nedeľňajší ligový duel, ktorý bude posledný pred reprezentačnou prestávkou," dodal. Mimochodom, Hamšík sa štrnástym štartom stal rekordérom SSC Neapol v najprestížnejšej európskej pohárovej súťaži. Dosiaľ držal rekord spoločne so Švajčiarom Gökhanom Inlerom, ktorý pôsobil v Neapole v rokoch 2011 - 2015 a nazbieral trinásť štartov v Lige majstrov. Do tucta duelov v tejto súťaži zasiahli Goran Pandev a Christian Maggio. Neapol je po dvoch zápasoch B-skupiny na prvom mieste s plným ziskom šiestich bodov, nasledujú Besiktas Istanbul (2) a jednobodové duo Dynamo Kyjev a Benfica Lisabon. "Samozrejme, nečakali sme, že v Neapole dostaneme štyri góly a prehráme zápas. Je to pre nás nespravodlivý rezultát. V úvode sme si vytvorili viacero šancí, dvakrát sme mohli ísť do vedenia. Nevyšlo nám to, a tak sme za to zaplatili." vyhlásil podľa oficiálnej stránky Európskej futbalovej únie (UEFA) kormidelník hostí Rui Vitória.   "Cez polčas sme zaostávali iba o jeden gól a snažili sme sa niečo s priebehom duelu urobiť, ale predviedli sme desať minút kolektívnej nepozornosti na začiatku druhého dejstva a Neapol razom vyhrával 4:0. Podarilo sa nám správnym spôsobom zareagovať, dali sme dva góly, ale nestačilo to," dodal. "Začali sme dobre, ale Neapol sa ujal vedenia po tzv. mŕtvej situácii v našej šestnástke. Na začiatku druhého polčasu sme všetko stratili. Nezachytili sme pätnásť minút a domáci pridali ďalšie tri góly. Nemá zmysel vyplakávať, musíme si priznať chyby, ktoré sme urobili, aby sme ich v ďalšom zápase nezopakovali," prezradil hosťujúci stredopoliar Pizzi. "Mám z chlapcov radosť, pretože zdolať tím, ako je Benfica, nie je jednoduché. Dva inkasované góly vo mne vyvolávajú trpkú pachuť, v Lige majstrov sa platí za každú chybu. Našťastie sme predtým strelili štyri góly, takže to na našom triumfe nič nezmenilo," povedal podľa webu soccerway.com neapolský kouč Maurizio Sarri. Neapolu sa proti portugalským tímom v domácom prostredí darí - v šiestom dueli dosiahol štvrté víťazstvo, pričom doteraz neprehral.


Britská kráľovná schválila zákon o brexite

Žiaden panovník už vyše tristo rokov podpísať návrh zákona neodmietol.

LONDÝN. Kráľovná Alžbeta II. schválila návrh zákona umožňujúci Británii začať proces odchodu z Európskej únie. Z návrhu sa tak stal zákon. Predseda Dolnej snemovne britského parlamentu John Bercow vo štvrtok oznámil, že Alžbeta II. odsúhlasila návrh zákona o notifikácii odchodu z Európskej únie. Návrh schválil už v pondelok britský parlament, ale potrebný bol aj súhlas panovníčky, aby sa stal zákonom. Súhlas kráľovnej je v Británii formalitou - žiaden panovník už vyše 300 rokov neodmietol návrh zákona podpísať. Definitívne schválenie znamená, že britská premiérka Theresa Mayová môže teraz uplatniť článok 50 Lisabonskej zmluvy, teda kľúčovej zmluvy EÚ. Spustia sa tým dva roky trvajúce rokovania o odchode Spojeného kráľovstva z EÚ, tzv. brexit. Mayová vyhlásila, že proces odchodu oficiálne spustí do 31. marca, a označila to za "rozhodujúcu chvíľu" pre Britániu. Úrad premiérky už naznačil, že notifikácia sa uskutoční v posledný týždeň tohto mesiaca. Podľa podmienok uvedených v Lisabonskej zmluve Británia nebude už členom EÚ dva roky po tom, ako Mayová vydá notifikáciu. Britská vláda dúfa, že dovtedy uzatvorí novú dohodu o voľnom obchode medzi Spojeným kráľovstvom a úniou. Avšak vyjednávači EÚ varujú, že dva roky môže trvať len dohodnutie podmienok "rozchodu"; dohadovanie nového vzťahu Británie s úniou môže trvať ešte niekoľko ďalších rokov, pripomenula vo štvrtok tlačová agentúra AP.


RECENZIAVravel, že sex s mužmi má pre peniaze a drogy. Flákači otvárajú tému zmätenej sexuality

Hit zo Sundance veľa divákov u nás mať nebude.

Už pomerne dlho jestvuje vo sfére psychologických drám samostatný priečinok filmov „coming out“ o priznaní si homosexuálnej orientácie a zmierení sa s ňou. Prinajmenšom od čias východonemeckej drámy režiséra Heinera Carowa Coming Out z roku 1989. Iste, homosexuáli sa v hlavnom prúde svetovej kinematografie objavovali už predtým, ale na filmy o hľadaní a spoznávaní vlastnej sexuality gayov a lesieb mainstream dozrieval len pomaly a Carowov film bol lastovičkou, ktorá nepriniesla veľké oteplenie. No ak sa prizrieme repertoáru nie festivalov a špecializovaných prehliadok, ale bežných slovenských kín za posledný rok, nájdeme v ňom aj diela ako Na konci sveta, Daj mi tvoje meno a či oscarový Moonlight. Všetky formou komornej psychologickej drámy zachytávajú hrdinov spoznávajúcich svoju sexualitu. Nebolo ich málo. Napodiv, 39-ročná nezávislá scenáristka a režisérka zo štvrte Flatbush v newyorskom Brooklyne sa rozhodla, že neprekročí hranice vymedzené vyššie spomenutými filmami. Jej debut Skoro ako láska v roku 2014 citlivo, decentne a presvedčivo zobrazil zložité dospievanie dievčaťa v súčasnom Brooklyne a stal sa desiatkami ocenení venčenou festivalovou senzáciou. Vo svojom druhom celovečernom hranom filme sa sústredila na tínedžera Frankieho a partiu chlapcov z Brooklynu, ktorí zabíjajú čas na plážach Conney Islandu. Najčastejšie v opojení z marihuany, chemických drog či aspoň tabletiek proti bolesti, ukradnutých Frankieho zomierajúcemu otcovi. Hoci snímke nechýba sociálny podtón, nedozvieme sa nič o spoločenskom postavení Frankieho rodiny ani o tom, či študuje, pracuje, je nezamestnaný, alebo sa necháva vydržiavať matkou. Ponorený do svojho vnútorného zmätku akoby si ani naplno neuvedomoval otcovu chorobu a smrť. USA, 2017, Beach Rats, 98 minút. Scenár a réžia: Eliza Hittman. Kamera: Hélène Louvart. Hudba: Nicholas Leone. Účinkujú: Harris Dickinson, Kate Hodge, Madeline Weinstein, Harris Dickinson, Kate Hodge, Madeline Weinstein Slovenská premiéra 10. mája 2018 Dni trávi s kamarátmi na pláži, po nociach chatuje na internetových zoznamkách pre homosexuálov, postupne sa začne s chlapmi aj stretávať a poskytovať im sex. Popri tom sa však zoznámi s pôvabnou dominantnou Donnou, čo jeho zmätok prehĺbi ešte viac. Tak ako na spoločenské otázky rezignuje film aj na príbeh. V podstate sa navonok nedej vôbec nič, tobôž nejaká dráma. Chlapcovo vnútro sa však otriasa v základoch. Sám si začína uvedomovať márnosť úsilia správať sa heterosexuálne, ale nenachádza odvahu priznať si pravdu o sebe samom, tobôž vyjaviť ju verejne. Aj kamarátom nahovorí, že sex s chlapmi má len pre peniaze a drogy. S britským hercom Harrisom Dickinsonom a skúsenou francúzskou kameramankou Hélène Louvartovou sa Hittmanovej bez akýchkoľvek povrchných atrakcií, dokonca i bez klasickej dramatickej štruktúry a bez pointy darí stvárniť Frankieho vnútorný svet presvedčivo i pútavo zároveň. Vlani si snímka z festivalu Sundance odniesla cenu za réžiu, ku ktorej pribudli viaceré ďalšie ocenenia. S oslovením publika mimo festivalovej bubliny je to horšie. Od uvedenia do kín v auguste lanského roka diváci ešte nepriniesli do pokladníc za vstupné ani pol milióna dolárov.


OSN schválila nové prísne sankcie voči Severnej Kórei

NEW YORK. Bezpečnostná rada OSN jednomyseľne schválila návrh Spojených štátov na uvalenie sankcií voči Severnej Kórei za dve júlové skúšky medzikontinentálnych balistických striel. Ide o doposiaľ najtvrdšie sankcie, na základe ktorých môže KĽDR prísť o zhruba tretinu svojich príjmov z exportu. Rezolúcia, ktorú v sobotu večer schválila BR OSN, zakazuje KĽDR vývoz uhlia, železa, železnej rudy, olova, olovenej rudy a plodov mora. Príjmy z exportu týchto tovarov doposiaľ krajine ročne vynášali zhruba jednu miliardu dolárov a tvorili tak asi tretinu z jej celkových príjmov z vývozu, priblížila agentúra AP. Nové sankcie OSN taktiež zakazujú iným krajinám zvyšovať súčasný počet severokórejských pracovníkov či otvárať nové spoločné podniky s KĽDR. BR OSN už v minulosti schválila dovedna šesť podobných uznesení, sankcionujúcich severokórejský režim za jadrový program a raketové skúšky, v ktorých však Pchjongjang napriek tomu neprestal. Uznesenie zároveň na sankčný zoznam OSN pridalo deväť Severokórejčanov, najmä zástupcov spoločností a bánk. Tým zmrazilo účty a zakázalo cestovať. Sankcie tiež rezolúcia uvalila na dve severokórejské banky a dve ďalšie spoločnosti, ktorým v súlade s ňou zmrazia aktíva. Americký prezident Donald Trump vyjadril v sobotu svoju spokojnosť s rozhodnutím Bezpečnostnej rady OSN uvaliť nové sankcie na Severnú Kóreu. "Bezpečnostná rada práve hlasovala v pomere 15:0 v prospech uvalenia sankcií na Severnú Kóreu. Čína a Rusko hlasovali s nami. Veľmi veľký finančný dosah!" napísal prezident na svojom účte na Twitteri. Trumpov poradca pre národnú bezpečnosť H.R. McMaster v sobotu zdôraznil nebezpečenstvo, ktoré Severná Kórea predstavuje. Podľa McMastera pracuje americká administratíva s rôznymi scenármi vývoja situácie, pričom vylúčený nie je ani cielený vojenský útok na Severnú Kóreu. Zároveň však vyhlásil, že v takom prípade by išlo o "veľmi drahú vojnu, pokiaľ ide o utrpenie ľudí najmä v Južnej Kórei". "Preto musíme urobiť všetko pre to, aby sme vyvinuli tlak na tento režim, na Kim Čong-una a jeho spolupracovníkov, aby dospeli k záveru, že v ich záujme je jadrový program ukončiť," uviedol McMaster.


Ryanair dosiahol rekordný ročný zisk napriek zrušeniu tisícu letov

Za obchodný rok 2017/2018, ktorý sa skončil 31. marca, dosiahla rekordný zisk 1,45 miliardy eur.

DUBLIN. Írska nízkonákladová letecká spoločnosť Ryanair zaznamenala za skončený obchodný rok 2017/2018 rekordný zisk napriek problémom s pilotmi a následnému rušeniu obrovského počtu letov počas jesene. Spoločnosť však upozornila, že v súčasnom obchodnom roku počíta s poklesom zisku. Dôvodom je očakávaný rast nákladov. Najväčšia nízkonákladová spoločnosť v Európe uviedla, že za obchodný rok 2017/2018, ktorý sa skončil 31. marca, dosiahla rekordný zisk 1,45 miliardy eur. V porovnaní s predchádzajúcim obchodným rokom to znamená rast o 10 percent. Zároveň mierne prekonala očakávania analytikov, ktorí počítali s rastom zisku na 1,44 miliardy eur. Do veľkej miery sa pod to podpísal rast počtu prepravených cestujúcich o 9 percent na viac než 130 miliónov. Firma tak dokázala vykompenzovať aj náklady spojené so zrušením okolo 20.000 letov na jeseň minulého roka v dôsledku nedostatku pilotov. V súčasnom obchodnom roku však počíta s poklesom zisku na 1,35 miliardy, prípadne až na 1,25 miliardy eur. To je o niečo horšia prognóza, než zverejnili analytici, ktorí očakávajú pokles zisku na 1,37 miliardy eur. Ryanair síce počíta s rastom počtu cestujúcich zhruba o 7 percent, zároveň však očakáva rast nákladov ako na palivá, tak mzdových nákladov.


Niektoré podmienky získania azylu a doplnkovej ochrany by sa mali zmeniť

BRATISLAVA. Poslanci NR SR posunuli do druhého čítania návrh novely zákona o azyle z dielne ministerstva vnútra. Ako sa uvádza v predkladacej správe, návrh nanovo ustanovuje predlžovanie lehoty na rozhodovanie v konaní o azyle, rozširuje dôvody na zánik azylu a tiež rozširuje dôvody na zánik doplnkovej ochrany. Ustanovuje taktiež nový dôvod na prerušenie konania o udelenie azylu a v súvislosti s definíciou žiadateľa spresňuje relevantné ustanovenia upravujúce práva, povinnosti alebo iné kritériá tak, aby boli viazané na trvanie statusu žiadateľa a nie na trvanie, respektíve skončenie konania o azyle.Žiadateľovi, ktorý odmieta ochranu štátu, ktorého je štátnym občanom, rezort podľa novely neposkytne takzvanú doplnkovú ochranu, pokiaľ nehrozí, že by bol v prípade návratu vystavený reálnej hrozbe vážneho bezprávia. Dôvodom na odmietnutie je tiež to, že žiadateľ pred vstupom na územie SR spáchal iný čin, za ktorý možno uložiť trest odňatia slobody s dolnou hranicou trestnej sadzby najmenej päť rokov a krajinu pôvodu opustil len preto, aby sa vyhol trestnému stíhaniu. Podľa novely tiež ministerstvo alebo iný orgán verejnej správy nesmie bez súhlasu dotknutej osoby poskytnúť krajine pôvodu informácie o tom, že cudzinec podal žiadosť o udelenie azylu a o dôvodoch takejto žiadosti aj vtedy, ak azyl alebo doplnková ochrana zanikli alebo cudzinec už nie je žiadateľ.Ministerstvo si na posúdenie žiadosti o udelenie azylu žiadateľa staršieho ako 14 rokov vyžiada stanovisko Slovenskej informačnej služby (SIS) a Vojenského spravodajstva (VS), ktorí mu zašlú svoje stanovisko obsahujúce súhlas alebo nesúhlas s udelením azylu, alebo s poskytnutím doplnkovej ochrany. SIS a VS v stanovisku posúdia nebezpečnosť žiadateľa pre bezpečnosť SR. V konaní o udelení azylu má rezort rozhodnúť do šiestich mesiacov. Lehota sa môže predĺžiť, "ak si rozhodovanie o žiadosti o udelenie azylu vyžaduje posúdenie zložitých skutkových a právnych otázok alebo veľký počet žiadateľov podalo súčasne žiadosť o udelenie azylu a je veľmi zložité rozhodnúť o nej". Žiadateľ je podľa novely do rozhodnutia o žiadosti o udelenie azylu oprávnený zdržiavať sa na území SR. Naopak, nie je oprávnený zdržiavať sa na území SR, ak ide o opakovanú žiadosť o udelenie azylu a ministerstvo už v minulosti zamietlo žiadosť o azyl. Žiadateľ alebo iný účastník azylového konania má podľa novely právo byť v styku s úradom vysokého komisára a mimovládnymi organizáciami, ktoré sa na území SR zaoberajú starostlivosťou o žiadateľov a azylantov.V prípade schválenia parlamentom nadobúda novela účinnosť 20. júla.


Brownie dvanásťkrát inak. Vybrali sme recepty na čokoládovú bombu

Jednoduchý recept na základný koláč brownie pre všetkých milovníkov čokolády. Prejsť na recept Tento koláč kombinuje dve americké klasiky: brownie a cheesecake. Receptom vás prevedie fotopostup. Prejsť na recept Šťavnatý čokoládový koláčik je výborný a vláčny vďaka cukete. Prejsť na recept Vďaka cvikle nebudete musieť použiť toľko čokolády a koláčik je tak o poznanie zdravší. Prejsť na recept Aj táto verzia brownie je zdravšia a vďaka pohánkovej múke je vhodný aj pre celiatikov. Prejsť na recept Mimo sezóny višní koláč pripravte s lesným ovocím. Na bielu verziu – blondies - použite bielu čokoládu. Kakao v tomto prípade nahraďte sušeným mliekom.  Prejsť na recept Prekvapením tohto receptu je avokádo. Jeho neutrálna chuť a maslová konzistencia sú na pečenie ideálne. Prejsť na recept Arašidové maslo je surovina, ktorej sa u nás nevenuje dostatočná pozornosť. Tento recept by to mohol zmeniť. Prejsť na recept Jednoduchý a neodolateľný. Taký je čokoládový zázrak menom brownie. Upečte si aj vy najčokoládovejší koláč na svete. Prejsť na recept Čokoládová bomba s osviežujúcim ovocím a so šľahačkou je fantastická. Prejsť na recept Opäť kombinácie čokoládového brownie s tvarohom a so šťavnatým ovocím. Fotopostup vám ukáže, ako na to. Prejsť na recept Je iba na vás, po akých orieškoch siahnete. Môžete ich dokonca nahradiť sušeným ovocím, nasekanou čokoládou alebo penovými cukríkmi. Prejsť na recept


Chorvátsky súd uvalil väzbu na sestru ženy, ktorej telo našli v mrazničke

ZÁHREB. Chorvátsky súd nariadil v stredu mesačnú väzbu pre ženu podozrivú zo zabitia svojej sestry, ktorej telo sa našlo v mrazničke po tom, ako bola nezvestná viac ako 18 rokov. Súd v meste Varaždin oznámil, že Smiljana Srnecová musí ostať vo väzbe, pretože by mohla ovplyvňovať svedkov počas vyšetrovania. Po Jasmine Dominičovej vyhlásili pátranie v roku 2005, ale posledný raz ju videli ešte v roku 2000, keď mala 23 rokov. Podľa polície sa jej telo našlo v sobotu v rodinnom dome Dominičovcov v dedine Pavlovec, severovýchodne od Záhrebu. Prípad šokoval celé Chorvátsko. Podľa miestnych médií pitva ukázala, že Dominičová dostala dva údery do hlavy tupým predmetom, dodáva agentúra AP.


Bratislavu spoznáte lepšie vďaka pivu

1. Slovensko sa opäť stane domovom upírov. Aké lokality sa dostanú do najnovšieho spracovania slávneho príbehu o Draculovi? Dracula will be filmed in Banská Štiavnica 2. Rodák zo Slovenska, ktorý vztýčil americkú vlajku na japonskom ostrove Iwodžima, bude na špeciálnej poštovej známke: Stamp bearing picture of a Slovak who fought on Iwo Jima to be issued 3. Prečo Slováci veria konšpiračným teóriám viac než ich susedia? Slovaks believe conspiracy theories more than their neighbours. Why? 4. Oldies párty, anglické pitie čaju či výstava motocyklov. Ani tieto udalosti v Bratislave by vám nemali ujsť: Foreigners: Top 10 events in Bratislava 5. Najlepší burger v Bratislave? Nájdete ho na tomto mieste: Where to eat best burger in Bratislava 6. Americká historička Marci Shore: Keď som sa dozvedela o Kuciakovej smrti, pomyslela som si, že nás už môžu zachrániť len novinári: When I learned of Kuciak’s murder, I thought: only the journalists can save us now 7. Slováci by nás mohli spoznať lepšie, hovoria hrdinovia nového komiksu o cudzincoch a utečencoch: New comic book allows children to walk in the shoes of foreigners  8. Aj Slovensko má svoj Bermudský trojuholník. Slovak Bermuda Triangle: Tríbeč mountains 9. Slovenskí študenti v Británii tiež riešia problémy, ktoré nás trápia doma. Slovak and Czech students in London urge their peers to care about issues in their homelands 10. Bratislavu spoznáte lepšie vďaka pivu: Getting to know Bratislava better – through beer Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Ako naštartovať zabudnutý región

V oblasti s najvyššou nezamestnanosťou pomáhajú rozhýbať miestnu ekonomiku aj včely .

„Pôsobíme v regióne, ktorého mottom by mohlo byť: Vystúpte a kochajte sa,“ hovorí Dávid Turčáni, zakladateľ Včelieho kRaja. Väčšina ľudí však Gemer a Novohrad pozná ako tie, ktoré kraľujú rebríčkom nezamestnanosti na Slovensku. Turčániho to neodradilo, práve naopak. V Liešnici pri Kokave nad Rimavicou založil vzdelávaciu včielnicu – Včelí kRaj. Cieľ je jednoduchý – zážitkovou formou vzdelávať verejnosť o význame včiel a opeľovačov a poukazovať na krehké vzťahy v prírode, na ktorých sme závislí. To, čo by iných odradilo, považoval zakladateľ Včelieho kRaja za výzvu a potenciál, nie prekážku. Dávid Turčáni nadviazal na vyše 60-ročnú tradíciu včelárenia vo svojej rodine. Rozbehol projekt, ktorý dnes funguje už piaty rok a profitujú z neho aj okolité zariadenia a miestni obyvatelia.„Chodia k nám ľudia z celého Slovenska a rôznych krajín Európy. To má samozrejme vplyv aj na okolité stravovacie a ubytovacie zariadenia, ktoré vďaka nám majú zákazníkov aj v mesiacoch s nižšou návštevnosťou. A títo ľudia sa do regiónu vracajú nielen na ďalšie kurzy, ale aj na rodinné dovolenky,“ vysvetľuje Turčáni. Včelí kRaj navštevujú školy s deťmi aj jednotlivci. Nad otvoreným úľom zisťujú, ako funguje fascinujúci svet včiel a môžu si s nimi sami skúsiť prácu. „Celotelové kombinézy návštevníkom dávajú pocit istoty a na včielky nazrú aj najväčší bojkovia. O to väčší je to zážitok, keď sa z nich u nás stanú priatelia včiel,“ hovorí Turčáni. Okrem toho môžu ochutnať rôzne medy a na pamiatku si vyrobia voňavú voskovú sviečku. Ročne Včelí kRaj navštívi vyše 500 žiakov zo širšieho okolia. Približne rovnaké množstvo žiakov zas navštívia oni priamo na školách, väčšinou mimo včelárskej sezóny. Veľmi populárne sú kurzy pre začiatočníkov, z ktorých ročne odíde okolo 130 budúcich zodpovedných včelárov. Vo Včelom kraji sa snažia rozvíjať aj zamestnanosť. Ich cieľom je každý rok vyškoliť do 20 nových včelárov, ktorých hľadajú medzi dlhodobo nezamestnanými. „Budúcim včelárom dáme aj úle, včely a základné vybavenie, ktoré je cenovo dosť náročné a sami by si ho nemohli dovoliť. To majú v prenájme na 5 rokov. Ak sa ako včelári osvedčia, dostanú ho darom a bezplatne,“ vysvetľuje Dávid. Školenia poskytujú aj spracovateľom včelích produktov, ktorých učia ako spracovávať vosk, propolis, peľ a med na kozmetické, darčekové, alebo potravinárske výrobky. Aj v tomto prípade sú cieľovou skupinou dlhodobo nezamestnaní ľudia. Podobné projekty by mohli vznikať aj v ďalších menej rozvinutých regiónoch Slovenska, myslí si Turčáni. Každá jedna obec má svoje špecifikum, jedinečnosť a tú treba využiť. „Cestujeme po Slovensku a vidíme v obciach veľký potenciál. Ten ale často už nevidia domáci, lebo ho majú pred očami každý deň. Preto odporúčam počúvať ľudí, ktorí prídu zvonka. Pretože nie, oni nechvália zo slušnosti,“ hovorí Turčáni. Ak chcete niečo podobné naštartovať, podľa Turčániho si treba nájsť projekt, ktorý bude originálny a zároveň bude vychádzať z tradície. Ak sa vám projekt Včelí kRaj páči, môžete ho podporiť kliknutím na odkaz Podporím. Denník SME sa v spolupráci s portálom Dobrá Krajina rozhodol vytvoriť priestor pre priblíženie príbehov ľudí a komunít, ktoré potrebujú našu pomoc. V každom z článkov našej rubriky SME za dobrú krajinu môžete priamo podporiť konkrétny projekt a aj takto sa stať aktívnou súčasťou budovania dobrej krajiny.


Froome prvýkrát prehovoril o nehode: Bolo to šialené

Rodák z Kene strávil v nemocnici tri týždne.

LONDÝN. Britský cyklista Christopher Froome plánuje štartovať na Tour de France 2020. Štvornásobný víťaz prestížnych pretekov prišiel o ročník 2019 vinou pádu počas kontroly trate časovky na Critérium du Dauphiné. Froome absolvoval prvé mediálne vystúpenie od 12. júna. "Pamätám si ako som išiel prvú polovicu trate, no nič z obdobia, keď som spadol," povedal vo videu, ktoré zverejnil tím Ineos a spracoval aj portál cyclingnews.com. "Viem iba to, čo mi povedali ostatní. Išiel som po rovnej ceste, miernym zjazdom, mal som vyššiu rýchlosť. Chcel som si utrieť nos a vtedy zafúkal vietor, ktorý mi strhol predné koleso. Bola to jedna z tých šialených nehôd," pokračoval. Rodák z Kene strávil tri týždne v nemocnici so zlomenou stehennou kosťou a fraktúrami chrbtice, hrudníku, bedier i lakťa, no ani táto skúsenosť ho neobrala o nadšenie z cyklistiky. "Jediný cieľ, na ktorý som sa nastavil, je Tour de France 2020. Chcel by som mať rovnakú, alebo lepšiu pozíciu, v akej som bol pred štartom pretekov v tejto sezóne. To je to, čo ma ženie v tejto chvíli."


Škandál s vajíčkami spôsobil belgický obchodník s chemikáliami

HAMBURG. Pôvodcom škandálu so slepačími vajíčkami, v ktorých sa nachádzal v západnej Európe jed na ničenie rastlinných škodcov fipronil, je podľa najnovších výsledkov pátrania belgický obchodník s chemikáliami z mesta Weelde Patrick R. Na prelome rokov objednal v nemenovanej rumunskej továrni veľké množstvo fiprocidu, ktorý sa aplikuje zvieratám ako liečivo. Ten však obsahuje nebezpečnú látku fipronil. Nemecký spravodajský týždenník Spiegel v najnovšom vydaní píše, že Patrick R. za niekoľko desaťtisíc eur kúpil nebezpečný roztok. Doň sa zrejme primiešal aj kontaktný jed Dega 16. Tekutina sa používala na dezinfekciu kurínov. V Nemecku uvedený preparát sa na voľnom trhu nepredáva. Fipronil sa používa aj ako prípravok na ochranu rastlín, ale tiež na zbavenie mačiek a psov bĺch a kliešťov. Pôsobí aj na ploštice a roztoče. Na zvieratá, ktoré nejakým spôsobom vstupujú do potravinového reťazca ľudí, je jeho aplikovanie zakázané. Po zistení, že vo vajíčkach je nebezpečná látka, ich z trhu stiahli niekoľko miliónov.


Sagan je už lídrom oboch rebríčkov, v UCI WorldTour je pred Kwiatkowskim

Slovenský cyklista skončil na slávnej klasike Miláno - San Remo druhý.

AIGLE. Slovenský cyklista Peter Sagan je späť na čele rebríčka UCI WorldTour, v ktorom obhajuje celkové prvenstvo z vlaňajška. Líder tímu Bora-Hansgrohe si vďaka druhému miestu na klasike Miláno - San Remo pripísal 400 bodov a s aktuálnym súčtom 890 bodov sa dostal na čelo. Na druhej priečke je jeho premožiteľ zo San Rema, Poliak Michal Kwiatkowski, s 820 bodmi. Predchádzajúci líder, Austrálčan Richie Porte, sa s 812 bodmi zosunul na tretiu priečku. V hodnotení tímov je na čele BMC Racing pred Quick-Step Floors a Sky. Nemecké zoskupenie Bora-Hansgrohe so silným slovenským zastúpením sa posunulo z ôsmej na piatu pozíciu. Dvojnásobný a úradujúci majster sveta Peter Sagan zostal s veľkým náskokom na čele hodnotenia UCI World, ktorý zaviedla Medzinárodná cyklistická únia (UCI) len v minulom roku a počítajú sa doň výsledky zo všetkých pretekov pod hlavičkou UCI. Sagan má na konte 5624 bodov a náskok 1395 bodov pred Kolumbijčanom Nairom Quintanom a 1952 bodov pred Britom Christopherom Froomom. Spomedzi Slovákov v hodnotení UCI World je druhý najlepší Marek Čanecký (Amplatz-BMC) na 582. pozícii, Patrik Tybor (Dukla Banská Bystrica) je o päť miest nižšie. V hodnotení krajín vedie Francúzsko pred Kolumbiou a Belgickom, Slovensku patrí desiata priečka. UCI WorldTour - jednotlivci:  UCI WorldTour - tímy:  UCI World - jednotlivci: UCI World - krajiny:


Mačky rozoznajú, keď ich oslovíte menom. Len vás potom ignorujú

BRATISLAVA. Štúdia japonských vedcov potvrdila, o čom bolo množstvo majiteľov mačiek už dávno presvedčených. Ich domáce zviera skutočne rozpoznáva, keď ho zavolajú jeho menom. Akurát sa občas rozhodnú volanie jednoducho ignorovať. Štúdiu publikovali v magazíne Scientific Reports. Psy sú v rozpoznávaní svojich mien výborné, o podobnej schopnosti mačiek až doteraz nejestvovali vedecké dôkazy. Staršie štúdie ukázali iba to, že mačky rozumejú gestám, výrazom tváre a že rozoznajú hlas svojich majiteľov od hlasov iných ľudí. Nový výskum zahŕňal sériu experimentov v japonských domácnostiach a mačacích kaviarňach - tematicky zameraných podnikoch, kde žije niekoľko mačiek v spoločnom priestore. Mačkám hovorili sled rôznych slov vrátane ich mena. Slová boli podstatné mená približne rovnako dlhé a vyslovené rovnakým spôsobom s krátkou odmlkou. Takto skúmali celkovo 78 mačiek. Na mačky hovoril buď priamo ich majiteľ, alebo počuli nahrávku ľudského hlasu. Či svojmu menu rozumeli, sledovali vedci na pohybe ich uší, hlavy, chvosta a nôh. Vo väčšine prípadov zvieratá dokázali rozoznať svoje meno, aj keď ho vyslovil pre ne neznámy človek. Všetkým mačkám zároveň šlo rovnako dobre rozoznávanie mena od ostatných vyslovených slov. Iná situácia nastala u mačiek, ktoré žili v mačacích kaviarňach s ostatnými zvieratami. Svoje meno síce od iných obyčajných slov odlíšili, no problém im robilo rozpoznať svoje meno od mien ostatných mačiek. Viaceré mačky žijúce v bežnej domácnosti podobný problém nemali. Podľa vysvetlenia vedcov to znamená, že v prostredí mačacích kaviarní sa vyskytuje faktor, ktorý bráni mačkám navyknúť si na svoje meno. Môže ísť o veľký počet zvierat alebo jednoducho málo príležitostí naučiť sa svoje meno. "Mačky vedia rozlíšiť slová, ktoré ľudia hovoria, obzvlášť svoje mená, pretože ide o charakteristický stimul spojený s možnou odmenou v podobe pochúťky, pohladenia či hry," píšu vedci v štúdii. DOI: 10.1038/s41598-019-40616-4


V Austrálii našli 132 rokov starý nemecký odkaz vo fľaši

Fľašu hodili cez palubu z nemeckej plachetnice Paula.

SYDNEY. Jeden z najstarších známych odkazov vo fľaši na svete, ktorý je napísaný v nemčine, našli napoly zasypaný pieskom na pláži v štáte Západná Austrália - už pred 132 rokmi ho hodili cez palubu do Indického oceánu. bol dátum na odkaze. Historický nález sa podaril Austrálčanke Tonyi Illmanovej, keď kráčala po pieskových dunách na ostrove Wedge, 180 kilometrov severne od hlavného mesta tohto štátu, Perth. "Vyzerala ako krásna stará fľaša, tak som ju zdvihla. Myslela som si, že by sa dobre vynímala na polici v mojej knižnici," uviedla Illmanová. "Odkaz objavila priateľka môjho syna, keď začala z fľaše odstraňovať piesok. Odkaz bol navlhnutý, pevne zrolovaný a zviazaný motúzom," dodala Illmanová. Vyzerala ako krásna stará fľaša, tak som ju zdvihla. Myslela som si, že by sa dobre vynímala na polici v mojej knižnici. "Vzali sme to domov a vysušili. Keď sme odkaz vyrovnali, videli sme, že je to tlačený formulár v nemčine, s veľmi drobným písmom," povedala Austrálčanka. Odkaz mal dátum 12. jún 1886. Na zadnej strane žiadal nálezcu, aby napísal, kedy a kde fľašu našiel, a aby ju vrátil - buď Nemeckému námornému observatóriu v Hamburgu alebo najbližšiemu nemeckému konzulátu. Illmanová našla fľašu 21. januára 2018, uviedla hovorkyňa Múzea Západnej Austrálie v utorok pre tlačovú agentúru DPA. Fľašu hodili cez palubu z nemeckej plachetnice Paula v rámci 69-ročného oficiálneho experimentu Nemeckého námorného observatória, ktorého cieľom bolo lepšie poznať celosvetové oceánske prúdy a nájsť rýchlejšie, efektívnejšie námorné trasy. Vo vyhlásení to napísalo Múzeum Západnej Austrálie.


V Taliansku odsúdili migrantov, ktorí hodili cez palubu kresťanov

Obeťami násilia sa stali kresťania z Nigérie a Ghany, ktorí sa počas plavby odmietli modliť k Alahovi.

PALERMO. Šesť migrantov odsúdili v pondelok v Palerme na talianskom stredomorskom ostrove Sicília na 18 rokov väzenia za úmyselné zabitie tucta utečencov. Súd v Palerme uznal za preukázané, že obžalovaní počas plavby z Líbye do Európy hodili cez palubu 12 iných utečencov. Očití svedkovia udalostí z apríla 2015 vypovedali, že obeťami násilia sa stali kresťania z Nigérie a Ghany, ktorí sa počas plavby odmietli modliť k Alahovi. Sudcovia však nepovažovali za dokázané, že motívom činu bola náboženská nenávisť, preto nevyniesli prokuratúrou požadovaný trest doživotného väzenia, informovali talianske médiá. Osem ďalších obžalovaných súd oslobodil, jedného odsúdil za napomáhanie prevádzačom na štyri roky odňatia slobody nepodmienečne.


Ruská televízia nebude vysielať Eurovíziu z Kyjeva

Štátna televízia sa tak rozhodla kvôli zákazu vstupu pre ruskú speváčku.

MOSKVA. Ruská štátna televízia Pervyj kanál vo štvrtok oznámila, že nebude vysielať tohtoročnú Eurovíziu, ktorá sa budúci mesiac odohrá v Kyjeve. Stalo sa tak potom, čo Ukrajina zakázala vstup do krajiny ruskej speváčke Julii Samojlovovej kvôli návšteve anektovaného Krymu. Európska vysielacia únia (EBU) tak podľa ruských médií príde minimálne o desať miliónov ruských divákov. "Pervyj kanál vo štvrtok dostala list Európskej vysielacej únie (EBU) s oznámením, že Únia nebude riešiť problém s účasťou Julije Samojlovovej v súťaži Eurovízie, s odvolaním sa na rozhodnutie ukrajinských špeciálnych služieb," uviedla televízia vo vyhlásení. "V takomto prípade nepovažujeme za možné vysielať Eurovíziu 2017," dodala televízia s tým, že všetko zavinila "snaha Ukrajiny spolitizovať súťaž". Po márnych snahách presvedčiť Ukrajinu, aby zrušila ruskej reprezentantke zákaz vstupu do krajiny, EBU navrhla, aby ruská televízia buď vymenila interpretku, alebo aby sa speváčka zúčastnila súťaže formou priameho prenosu z Moskvy. Obe varianty ale ruská televízia odmietla ako "úplne neprijateľné", pretože vystúpenie "na diaľku" by Rusko diskriminovalo a odporovalo by pravidlám súťaže. Nahradiť invalidnú Samojlovovú inou speváčkou podľa stanice tak nepripadalo do úvahy. Internetový denník Gazeta.ru poznamenal, že televízii kvôli zrieknutiu sa súťaže nehrozia veľké finančné straty. Eurovízia je síce v Rusku veľmi populárna a má veľkú sledovanosť, ale ide o "jednorazovú akciu". Citeľnejšie vraj ruské rozhodnutie pocíti sama EBU, ktorá zarába na predaji prenosových práv a na hlasovaní divákov prostredníctvom krátkych textových správ. Až po kyjevskej súťaži sa má podľa denníka rozhodnúť o tom, či EBU nejako potrestá Ukrajinu za vylúčenie ruskej speváčky, prípadne aj Rusko za odmietnutie vysielať súťaž. Po ruskej anexii Krymu v marci 2014 ukrajinské úrady dali na čiernu listinu viac než stovku ruských umelcov a kultúrnych činiteľov, ktorí anexiu polostrova podporili.


Objavili nový druh dinosaura, tridsať rokov ho mali všetci na očiach

PRETÓRIA. Britský vedec objavil nový druh dinosaura - nie však pri vykopávkach, ale v juhoafrickom múzeu. Mnoho miliónov rokov stará lebka čakala zle zaradená medzi ďalšími exponátmi, informoval denník The Telegraph. Nový druh dinosaura dostal meno Ngwevu intloko, čo v miestnom jazyku znamená sivá lebka. Tvora objavil Paul Barret, ktorý starodávne plazy študuje v britskom Prírodovednom múzeu. Podľa nájdeného exemplára išlo o všežravca, ktorý od hlavy po koniec chvosta meral necelé tri metre. Živil sa najmä rastlinnou stravou, ale ak mal príležitosť, nepohrdol ani drobnými živočíchmi. Jeho hmotnosť bola približne tristo kilogramov. Dinosaura mali podľa Barreta všetci celé roky na očiach. Skutočnosť, že ide o nový druh, si všimol pri skenovaní a analýze lebečných kostí. "Exemplár bol v zbierke v Johannesburgu vyše 30 rokov a videlo ho mnoho vedcov. Ale všetci si mysleli, že je to len zvláštny druh massospondyla," vysvetlil vedec. Massospondylus bol jedným z prvých druhov, ktoré sa na planéte objavili na začiatku jury. Dvojnohý dinosaurus s dlhým krkom a chvostom mal štyri až šesť metrov. Vedci teraz chcú podrobnejšie preskúmať ďalšie exempláre v múzeu pre prípad, že sa medzi nimi nachádzajú ďalšie odlišné druhy. Novo objavený plaz môže vedcom pomôcť lepšie pochopiť obdobie masového vymierania, ktoré nastalo na prelome triasu a jury pred dvesto miliónmi rokov. Aj napriek zániku mnohých druhov najnovšie poznatky ukazujú, že vtedajšie ekosystémy mohli byť oveľa bohatšie, než si vedci mysleli.


On-line komunikácia s daniarmi funguje po novom

Tieto novinky sa týkajú približne 70-tisíc klientov.

BRATISLAVA. Už niekoľko dní funguje podpisovanie elektronických daňových dokumentov po novom. Od 10. mája prišlo k zmenám technických požiadaviek, ktoré musia spĺňať počítače daňovníkov pri elektronickej komunikácií. Tieto novinky sa týkajú približne 70-tisíc klientov, upozornila hovorkyňa finančnej správy Patrícia Macíková. "Z dôvodu tejto zmeny je potrebné, aby si subjekty zrevidovali svoje softvérové vybavenie a nainštalovali aktuálne verzie potrebných programov. Ide najmä o aplikáciu D.Launcher, ktorá umožňuje podpisovať dokumenty pri použití iných webových prehliadačov ako Internet Explorer. Finančná správa vytvorila niekoľko príručiek, ktoré ľuďom inštaláciu významne uľahčia," priblížila. Okrem MS Windows je možné po novom podpisovať dokumenty aj pri používaní operačných systémov Mac OS, resp. Linux. Takisto je možné pri podpisovaní využívať aj viacero webových prehliadačov - Firefox, Chrome, Opera, Edge, Safari. "Pri prvých dvoch menovaných však boli nedávno vydané nové verzie, ktoré s aplikáciou D.Launcher zatiaľ spolupracovať nedokážu. Ústredný portál verejnej správy už intenzívne pracuje na vydaní novej verzie, ktorá bude plne kompatibilná aj s najnovšími verziami webových prehliadačov," avizovala Macíková. Nové pravidlá pre podpisovanie dokumentov sa podľa nej dotknú viac ako 70-tisíc elektronicky komunikujúcich firiem a občanov, ktorí používajú kvalifikovaný elektronický podpis. Pre všetkých je nevyhnutné, aby mali nainštalovaný nový softvér. Inak nemôžu dokumenty ako napríklad daňové priznania podpísať a odoslať. "Novinka sa netýka tých, ktorí majú s finančnou správou podpísanú dohodu o elektronickej komunikácií a nevyužívajú na podávanie dokumentov kvalifikovaný elektronický podpis. To isté platí aj pre používateľov aplikácií eDane - treba však mať nainštalované aktuálne verzie," dodala hovorkyňa.


Severná Kórea za dohľadu Kima odpálila nový typ navádzanej strely

Vodca KĽDR uviedol, že vývoj strely má zásadný význam pri zvyšovaní bojovej sily.

SOUL. Severokórejský vodca Kim Čong-un osobne dohliadol na odpálenie nového typu "taktickej navádzanej strely". S odvolaním sa na miestne médiá o tom v noci na štvrtok informovala agentúra AFP. "Prednosťou" tejto zbrane sú "osobitý spôsob vedenia letu a zaťaženia účinnej hlavice", čo skúška aj potvrdila. Agentúra AP s odvolaním sa na severokórejskú štátnu tlačovú službu KCNA dodala, že Kim si jej odpálenie pozrel na pôde akadémie obranných vied. Podľa Kima má vývoj strely "zásadný význam pri zvyšovaní bojovej sily Kórejskej ľudovej armády." Biely dom vo Washingtone uviedol, že o tejto správe vie, bezprostredne ju však nekomentoval, dodala AP. KCNA ďalšie podrobnosti o zbrani neuviedla. Stredajší test sa však zrejme netýkal zakázaných balistických rakiet stredného a dlhého doletu. Ide ale o prvý takýto test po približne pol roku a podľa AP by mohol značiť nespokojnosť so stagnujúcimi rokovaniami so Spojenými štátmi o jadrovom odzbrojení. Tie sa dostali do mŕtveho bodu po neúspešnom februárovom summite Kima s americkým prezidentom Donaldom Trumpom vo vietnamskom Hanoji. Niektorí predstavitelia v juhokórejskom Soule sa obávajú, že sa Severná Kórea obráti na konanie, ktoré sa môže zdať zvonka ako provokatívne, a tak bude nútiť Washington, aby upustil od svojho tvrdého postoja pri rokovaniach a vyhovel krajine s požiadavkou zrušiť voči nej medzinárodné sankcie. Zatiaľ čo diplomacia stagnuje, objavujú sa správy o novej činnosti v severokórejskom centre pre výskum rakiet a stredisku na odpaľovanie rakiet dlhého doletu, kde vraj Pchjongjang buduje rakety, ktoré by mohli dosiahnuť americkú pevninu. Severokórejské médiá v stredu informovali, že Kim viedol letecké cvičenie bojových pilotov letectva a protilietadlovej jednotky poverenej na ochranu Pchjongjangu pred útokom. Biely dom, ktorý uviedol, že si je situácie vedomý, aj kancelária juhokórejského prezidenta odmietli testovanie novej zbrane komentovať. Pentagon tiež uviedol, že o správe vie, ale tiež neposkytol žiadne informácie. Juhokórejské spojené vrchné veliteľstvo vyhlásilo, že test analyzuje, ale nepovedalo, o akú konkrétnu zbraň zrejme išlo. Oznámenie prišlo deň po tom, čo washingtonské Centrum pre strategické a medzinárodné štúdie (CSIS) informovalo, že zaznamenalo aktivitu v hlavnom jadrovom komplexe Pchjongjangu.


Na kosovsko-albánskej hranici zhabali falošné eurobankovky

Falzifikáty bankoviek sa našli pri kontrole motorového vozidla.

PRIŠTINA. Pravdepodobné falošné peniaze v nominálnej hodnote viac ako dvoch miliónov eur zhabali v piatok kosovskí policajti a colníci v rámci operácie s krycím názvom Taxi. Ide o najväčší úlovok svojho druhu v ostatných dvoch desaťročiach. Informáciu prinieslo internetové vydanie denníka Koha Dittore. Podľa rezortu vnútra v Prištine zadržali v tejto súvislosti dvoch podozrivých, občanov Albánska a Kamerunu. Falzifikáty bankoviek v hodnote 50, 100, 200 a 500 eur sa našli pri kontrole motorového vozidla na kosovsko-albánskej hranici, a to v taške v batožinovom priestore automobilu. Popri tom tam orgány našli aj chemikálie využívané na falšovanie, ako aj takmer 3000 hárkov papiera vhodného na vytlačenie bankoviek v hodnote 500 eur.


V Poľsku odsúdili komplica strojcu parížskych útokov

Maročan dostal za členstvo v extrémistickej skupine takmer štyri roky väzenia.

VARŠAVA. Marockého komplica údajného osnovateľa smrtiacich teroristických útokov v Paríži z roku 2015 poslal v piatok poľský súd do väzenia na takmer štyri roky za členstvo v extrémistickej organizácii Islamský štát (IS). Informovala o tom tlačová agentúra AFP. Mourad T. svoju spojitosť s džihádistami poprel, súd v Katoviciach mu však udelil trest vo výške troch rokov a ôsmich mesiacov. Voči rozsudku je možné sa odvolať. Proces bol prvým svojho druhu v Poľsku, jednej z mála európskych krajín, ktorá nezažila teroristický útok. Muža zadržali v Poľsku začiatkom septembra 2016. Podľa prokuratúry bol medzi decembrom 2014 a septembrom 2016 spriahnutý s IS, pričom pôsobil ako "komplic" a "zved" Abdelhamida Abaaouda, ktorý údajne naplánoval parížske útoky s bilanciou 130 mŕtvych a vyše 400 zranených. Mourad T. sa koncom roka 2014 stretol s Abaaoudom v tureckom meste Edirne, ako aj s dvoma ďalšími džihádistami, ktorí boli zabití pri protiteroristickej akcii v Belgicku v roku 2015, uviedla poľská prokuratúra. Abaaouda zastrelila polícia na predmestí Paríža päť dní po útokoch. Maročan používal niekoľko falošných identít a strávil čas v Rakúsku, Grécku, Maďarsku, Turecku a Srbsku. Poľská kontrarozviedka ABW muža zadržala po upozornení od iných európskych tajných služieb, pričom prvotná indícia prišla od americkej Ústrednej spravodajskej služby (CIA). V jeho telefóne sa našli návody na zostrojenie výbušných zariadení a zmienky o potenciálnych cieľoch.


Princ William s manželkou Kate navštívia Pakistan

Pakistanci stále radi spomínajú na Dianu, hovorí tamojší minister zahraničných vecí.

MULTÁN. Britský princ William a jeho manželka Catherine navštívia na budúci týždeň hlavné mesto Pakistanu Islamabad. Pakistanský minister zahraničných vecí v piatok potvrdil, že dvojica priletí na štvordňovú návštevu krajiny v pondelok 14. októbra. Od ich cesty sa očakáva upevnenie vzájomných vzťahov medzi krajinami.Williamova zosnulá matka, princezná Diana, zavítala do Pakistanu v 90. rokoch minulého storočia a podieľala sa na vyzbieraní financií na postavenie nemocnice na liečbu rakoviny. Podľa ministra Pakistanci stále radi spomínajú na Dianu, ktorá zomrela v roku 1997 v Paríži.


Čakáme vás v hrobke, vy prašivci, odkazujú ultras PAOK-u Slovanu

Jendrišek pred zápasom

Vittek pred zápasom

Zápas v TV nebude

Reakcia RTVS

Kozák pred zápasom

Ultras PAOK

BRATISLAVA. Futbalový štadión PAOK-u Solún postavili v roku 1959 a odvtedy prešiel dvoma rekonštrukciami. Slovanistov na ňom vo štvrtok večer od 20.00 miestneho času (19.00 SELČ) čaká pekelné prostredie, bude na ňom takmer 30-tisíc fanatických prívržencov domáceho tímu. Zopár fanúšikov príde aj zo Slovenska, no podľa Slovenky žijúcej v Solúne Daniely Truchlej, by sa mali priaznivci Slovana v meste radšej ukazovať čo najmenej. Štadión je pomenovaný Toumba, čo v preklade znamená hrobka. Podľa domácich žurnalistov bolo na jeho mieste v minulosti niekoľko hrobov, odtiaľ pochádza súčasný názov a rovnako sa volá aj mestská časť v okolí. PAOK už vyše roka doma neprehral, vďačí za to aj svojim verným fanúšikom. Tí pred každým zápasom zapália po celom okruhu štadióna svetlice, čo má údajne signalizovať, že súper Solúnčanov zhorí v gréckom pekle. "Sú dosť agresívni, ale celkovo sú Gréci v pohode. Na štadióne je sektor číslo 4, kde sa zhromažďuje tvrdé fanúšikovské jadro," povedala pre TASR Truchla. Ihneď po prílete informovali zástupcovia gréckej polície slovenských novinárov, aby sa v meste nepohybovali sami, a aby si dávali pozor. Najmä fanúšikovia Slovana, ktorí prídu do dejiska odvety Európskej ligy po vlastnej osi, by mali byť obozretní. "V meste výtržnosti nerobia, iba na futbale. Poznám sa s niekoľkými. No je dôležité, aby fanúšikovia Slovana neprovokovali. Ja si myslím, že to tak je všade. Musím však povedať, že v meste je oveľa viac policajtov, ako pred zápasom s Ajaxom Amsterdam v 3. predkole Ligy majstrov," vysvetlila situáciu Truchla. Na zápase bude plný štadión, klub má registrovaných 23-tisíc držiteľov permanentiek z celkovej kapacity 29-tisíc. Slovanistov by malo byť okolo stovky. Obavy polície pred štvrtkovým zápasom sú na mieste, pretože priaznivci PAOK-u zažili na Slovensku ťažké chvíle. Ihneď po príchode na štadión niekoľkých z nich spacifikovala polícia, pričom použila obušky a slzotvorný plyn. Gréci totiž zdemolovali na Tehelnom poli vo svojom sektore sociálne zariadenia a bufety. V meste sa predtým stretli aj s fanúšikmi Slovana a ani to sa nezaobišlo bez násilností. Partia Solúnčanov sa dokonca zmocnila jednej z vlajok, ktorá patrila fanúšikom Slovana. "Čakáme vás v hrobke vy prašivci," hlásili v stredu priaznivci ultras PAOK na sociálnej sieti. "Tomu, že hrajú proti Slovákom, neprikladajú špeciálny význam. Oni sú zvyknutí, že každý rok hrajú s niekým iným. Ale sú veľmi sebavedomí," dodala Truchla s tým, že najväčším rivalom PAOK-u v domácej súťaži je Olympiakos Pireus. Solún sa v roku 1986 stal partnerským mestom Bratislavy. Pochádzajú z neho solúnski bratia Cyril a Metod, ktorí tvoria v dejinách Slovanov a zvlášť Slovákov jednu z najdôležitejších kapitol. Manažérka a tlmočníčka, ktorá dostala výpravu Slovana na starosť, je už v 365-tisícovom meste udomácnená. Spolu s ňou žije v druhom najväčšom gréckom prístavnom meste asi desať ďalších Slovákov. "Moja mama sa sem vydala a ja som prišla za ňou. Som tu už trinásť rokov. Vlani sme mali všetci Slováci žijúci v Solúne stretnutie s veľvyslankyňou, ktorá tu bola na návšteve. Pozerali sme nejaký dokument a mali sme občerstvenie, tak sme sa zoznámili," uzavrela pre TASR Truchla.


Palestínčania vyjadrili vláde v komunálnych voľbách iba slabú podporu

Palestínčania sú nespokojní s umierneným hnutím.

RÁMALLÁH. V sobotňajších komunálnych voľbách v Predjordánsku dosiahla vládnuca strana Fatah palestínskeho prezidenta Mahmúda Abbása slabé výsledky, hoci sa militantné hnutie Hamas na voľbách nezúčastnilo. Zverejnené výsledky sú odrazom všeobecnej nespokojnosti s Abbásom a jeho umierneným hnutím, ktorého podpora klesla v dôsledku slabej ekonomiky, rodinkárstva v radoch hnutia a neschopnosti priblížiť Palestínčanov k nezávislosti. Sobotňajšie hlasovanie dalo Palestínčanom zriedkavú šancu hlasovať po vyše desaťročí, v ktorom nemali prezidentské ani legislatívne voľby. Abbásovo hnutie Fatah v tomto hlasovaní kandidovalo prakticky bez súpera a voľby boli považované za test jeho popularity. Výsledky ukázali iba nevýraznú podporu pre Fatah, ktorý dominoval palestínskej politike počas uplynulého polstoročia. Verejnú náladu naznačila aj slabšia účasť na voľbách, v ktorých hlasovalo 53 percent oprávnených voličov, podobne ako v predchádzajúcich komunálnych voľbách v roku 2012. V Hebrone, ktorý je najväčším mestom v Predjordánsku a zároveň baštou Hamasu, získal Fatah iba sedem z 15 kresiel. V inom veľkom meste, Nábuluse, Fatah získal 11 z 15 kresiel, ale iba po uzavretí aliancie s islamistickými kandidátmi. V Nábuluse hlasovalo len 21 percent voličov. Fatah jasne zvíťazil iba v dvoch mestách - Džanín a Jericho. V niekoľkých ďalších mestách nemal dostatok kandidátov, aby mohol zostaviť stranícku kandidátku. Jeho kandidáti preto išli do volieb ako nezávislí. V Predjordánsku žije približne 2,2 milióna Palestínčanov, z ktorých mohlo hlasovať vyše 787.000. Tristotisíc obyvateľov východného Jeruzalema sa na voľbách nezúčastnilo. Palestínčania sú rozdelení, odkedy Hamas v roku 2006 porazil v legislatívnych voľbách Fatah a vyhnal ho z pásma Gazy. Abbás odvtedy vládne iba na časti Západného brehu Jordánu. Pokusy o zmierenie Palestínčanov opakovane zlyhali. Vlani mali Fatah a Hamas súperiť vo voľbách v Predjordánsku a pásme Gazy. Vzájomne si však diskvalifikovali kandidátov a napokon uskutočnil voľby iba Fatah na Západnom brehu. Palestínsky prezident vykonáva svoju funkciu už vyše desať rokov, hoci mal pôvodne iba štvorročný mandát. Šéf ústrednej volebnej komisie Hanna Násir povedal, že plánujú osloviť Hamas s požiadavkou, či by sa mohli komunálne voľby uskutočniť v pásme Gazy.


Kličko: Ak už sa mám vrátiť, nech je to niečo špeciálne

Bývalý ukrajinský boxer nevylúčil návrat do súťažného ringu.

BERLÍN. Bývalý ukrajinský profesionálny boxer Vladimir Kličko nevylúčil návrat do súťažného ringu. "Muselo by to byť niečo výnimočné," uviedol 42-ročný dvojnásobný majster sveta v ťažkej váhe v rozhovore pre americkú televíznu stanicu Fox Sports Networks. "Ak ma má niečo vyrušiť z pokoja, potom nech je to niečo špeciálne," dodal. Podľa informácii nemeckého denníka Die Welt láka Klička rekord amerického boxera Georgea Foremana, ktorý sa 3. novembra 1994 stal vo veku 45 rokov a 299 dní najstarším majstrom sveta v ťažkej váhe. Tento rekord však bude môcť Kličko prekonať najskôr v roku 2022. Mladší z bratov Kličkovcov ukončil svoju profesionálnu kariéru v roku 2017. Deväť rokov a sedem mesiacov mu patril titul majstra sveta v kráľovskej kategórii. V ringu sa tešil zo 64 víťazstiev, ako zdolaný odchádzal v piatich súbojoch.


Z recyklovaných PET fliaš môžu byť nové, podľa hygieničky sú bezpečné

Surovina sa opäť používa aj na výrobu textilu a v automobilovom priemysle.

BRATISLAVA. Z recyklovaných fliaš sa vyrába surovina, ktorá sa môže opäť použiť na výrobu PET fliaš, textilu alebo výrobkov do automobilového priemyslu. Takéto výrobky sú podľa Milady Syčovej z Regionálneho úradu verejného zdravia (RÚVZ) so sídlom v Poprade pre spotrebiteľa bezpečné. Starajú sa o to európske nariadenia, ktoré sú jednotné pre celú Európsku úniu. "V tomto prípade usmerňuje nakladanie s recyklovanými plastmi nariadenie Európskej komisie, ktoré definuje podmienky bezpečnej výroby recyklovaných plastov na spätné použitie v potravinárskom priemysle, pričom základom tohto nariadenia je, aby recyklačné podniky vyrábali zdravotne bezpečné plasty (PET, rPET, ale aj iné) tak, aby nepredstavovali riziko pre spotrebiteľa z dôvodu migrácie možných chemických látok," priblížila Syčová. Výrobcov podľa hygieničky kontroluje Európsky úrad pre bezpečnosť potravín (EFSA), ktorý vydáva recyklačným centrám oprávnenia na následné využitie spracovaného materiálu. "V súčasnosti recyklácia PET fliaš predstavuje zdravotne bezpečný proces," skonštatovala Syčová. O recyklovaný materiál majú podľa Asociácie výrobcov nealkoholických nápojov a minerálnych vôd záujem aj výrobcovia. "Práve recyklácia je spôsobom, ako dať nápojovým obalom druhý život, aby sa čo najväčšie množstvo opäť vrátilo do výrobného cyklu," povedala jej výkonná riaditeľka Lucia Morvai. Členovia asociácie sa tiež podľa nej snažia znižovať množstvo použitého obalového materiálu a hmotnosť obalov.


Američanka Knoxová sa stále bojí krivých obvinení a mediálnych útokov

Knoxová bola obvinená z vraždy, neskôr ju súd zbavil viny.

MODENA. Američanka Amanda Knoxová hovorila v sobotu na panelovej diskusii v talianskej Modene o bolesti, ktorú jej v minulosti spôsobili médiá, a tiež o pretrvávajúcom strachu, že by sa znovu mohla stať terčom ich útokov či dokonca obvinení. Informovali o tom stanica BBC a agentúra AFP. Knoxová pricestovala už vo štvrtok na svoju vôbec prvú návštevu Talianska od roku 2011, keď ju tamojší odvolací súd uznal za nevinnú v prípade vraždy svojej spolubývajúcej, Britky Meredith Kercherovej. Momentálne 31-ročná Knoxová je aktivistkou a spisovateľkou a celosvetovo známou sa stala práve v súvislosti s vraždou Meredith Kercherovej, ktorá sa stala 1. novembra 2007 v meste Perugia. Knoxová bola v roku 2009 za túto vraždu odsúdená na 26 rokov odňatia slobody - za sexuálny útok na Kercherovú a jej vraždu. Jej spoluobžalovaný, a vtedajší priateľ, Raffaele Sollecito bol odsúdený na 25 rokov väzenia. V roku 2011 bola Knoxová oslobodená a o tri roky neskôr opäť odsúdená. Až v roku 2015 bola najvyšším odvolacím súdom definitívne zbavená obvinenia, spoločne so Sollecitom. Knoxová, ktorá strávila vo väzení celkovo štyri roky, sa v sobotu sa v severotalianskom meste Modena zúčastnila na panelovej diskusii s názvom "Proces vedený médiami" prebiehajúcej v rámci festivalu o trestnej spravodlivosti, ktorý tam prebieha od štvrtka do soboty. "Bola som nevinná, no zvyšok sveta sa rozhodol, že som vinná... Moja nevina ma nezachránila," povedala Knoxová. "Ak mám povedať pravdu, bojím sa, obávam sa, že budem obťažovaná, urážaná, uväznená a že voči mne vznesú nové obvinenia," uviedla ďalej. "Vrátila som sa, lebo to je niečo, čo som musela spraviť - boli totiž chvíle, keď som sa v tejto krásnej krajine cítila ako doma a dúfam, že jedného dňa sa mi podarí takýto pocit vráti," pokračovala v taliančine a s trasúcim sa hlasom. "Viem, že aj napriek môjmu oslobodeniu, ostávam v očiach verejnosti kontroverznou osobou, obzvlášť tu v Taliansku. Viem, že mnohí ľudia si myslia, že som podlá... Niektorí dokonca naznačili, že tým, že tu som, len opäť traumatizujem rodinu Kercherovcov a znesväcujem pamiatku Meredith... Mýlia sa. Skutočnosť, že som naďalej považovaná za zodpovednú za bolesť Kercherovcov dokazuje, aké silné môžu byť falošné príbehy, a ako môžu podkopávať spravodlivosť, keď sú podporované a umocňované médiami," dodala. Knoxová po návrate do rodného Seattlu Knoxová dokončila štúdium a o svojej kauze vydala knihu. Neskôr pracovala v médiách a pred časom v jednom z rozhovorov uviedla, že sa chce venovať ľuďom, ktorí boli nespravodlivo obvinení. Európsky súd pre ľudské práva (ESĽP) v januári nariadil Taliansku, aby Knoxovej zaplatilo finančné odškodnenie vo výške 18.000 eur za neposkytnutie primeranej právnej a prekladateľskej pomoci počas prvých výsluchov. Na Knoxovej prípad boli rôzne názory - okrem iného aj preto, že pri vyšetrovaní sa vyskytlo veľa chýb a nejasností. Veľa ľudí si stále myslí, že Knoxová je vrahyňa. Jediným, kto si kvôli vražde Kercherovej odpykáva 16-ročný trest väzenia, je Rudy Guede, imigrant z Pobrežia Slonoviny. Knoxová by počas svojej aktuálnej krátkej návštevy Talianska mala navštíviť aj Perugiu, kde k osudnej vražde jej niekdajšej spolubývajúcej došlo, informuje talianska agentúra ANSA.


Mráz komplikuje aj železničnú dopravu, viaceré vlaky meškali

Niektoré vlaky meškali aj okolo dvoch hodín.

BRATISLAVA. Mrazivé počasie komplikuje aj železničnú dopravu na Slovensku a v zahraničí. Niektoré vlaky meškali v nedeľu aj okolo dvoch hodín. Na internetovej stránke slovakrail.sk o tom informoval hovorca a riaditeľ Odboru komunikácie Železničnej spoločnosti Slovensko Tomáš Kováč. "Vysoké mrazy a silný vietor spôsobujú v súčasnosti najmä technické problémy súvisiace so zamŕzaním technologických častí rušňov a vozňov. Zamrznuté vozne je potrebné z vlaku vyradiť, prípadne nahradiť, následkom čoho dochádza k meškaniam vlakov," vysvetlil Kováč. Nízke teploty na viacerých miestach Slovenska spôsobili tzv. lom koľaje a vlaky týmito úsekmi dočasne prechádzajú iba s obmedzeniami, čo tiež negatívne vplýva na plynulosť jazdy vlakov. Zima zároveň spôsobuje problémy aj v zahraničí. Následkom poškodeného trolejového vedenia na území Maďarska výrazne meškajú vlaky na linke Budapešť - Bratislava - Praha - Berlín. "Železničná spoločnosť Slovensko sa ospravedlňuje za nepríjemnosti pri cestovaní a odporúča pred cestou sa informovať o aktuálnej situácii na staniciach alebo v Kontaktnom centre ZSSK," uzavrel Kováč.


Vo Francúzsku varujú pred horúčavami až do 40 stupňov Celzia

Francúzske ministerstvo zdravotníctva zriadilo bezplatnú telefonickú linku.

PARÍŽ. Úrady vo Francúzsku varujú pred extrémnymi horúčavami - teploty majú počas tohto týždňa dosiahnuť miestami 40 stupňov Celzia. Informovala o tom v pondelok agentúra DPA. Francúzske ministerstvo zdravotníctva zriadilo bezplatnú telefonickú linku, kde môžu ľudia získať informácie a rady na tému horúčav. "Niektorí hovoria, že toho robíme priveľa. Ja si však myslím, že to nie je pravda, pretože mnoho ľudí vplyv týchto horúčav na ľudské telo podceňuje," vyhlásila v pondelok ministerka zdravotníctva Agnes Buzynová pre rozhlasovú stanicu FranceInfo. V niektorých regiónoch Francúzska majú teploty vo štvrtok a piatok dosiahnuť podľa informácií meteorologickej služby Méteo-France až 40 stupňov Celzia. Horúčavy s takouto intenzitou sú pre mesiac jún netypické. Ministerka práce Muriel Pénicaudová pripomenula zamestnávateľom, aby sa zamerali na opatrenia v súvislosti s horúcim počasím - možné skrátenie pracovného času, zabezpečenie tekutín pre svojich pracovníkov a reguláciu teploty v miestnostiach.


Štát kupuje systém na objednávanie liekov pre nemocnice

Za dva roky používania systému Slovensko zaplatí desaťtisíce eur.

BRATISLAVA. Ministerstvo zdravotníctva (MZ) SR chce zefektívniť nákup liekov novým elektronickým systémom. Vyplýva to zo zmluvy medzi MZ SR a spoločnosťou NAR marketing, ktorá je zverejnená v centrálnom registri zmlúv. "Cieľom tohto projektu je v čo najväčšej miere zjednodušiť a zefektívniť nemocniciam v pôsobnosti MZ SR nákup liekov v súlade so zákonom o verejnom obstarávaní," povedala pre TASR hovorkyňa rezortu Zuzana Eliášová. "Projekt je aktuálne v štádiu príprav," dodala. Za dva roky používania systému MZ SR zaplatí poskytovateľovi podľa zmluvy spolu 68 820 eur bez DPH.


Pokrok vo vzťahoch so Spojenými štátmi zatiaľ nenastal, konštatuje Putin

Na konferencii o energetike hovoril aj o útokoch na saudskoarabskú ropu.

MOSKVA. Ruský prezident Vladimir Putin v stredu vyhlásil, že pokrok vo vzťahoch Ruska a USA zatiaľ nenastal. Dodal však, že Rusko naďalej verí vo víťazstvo zdravého rozumu. Informovala o tom agentúra TASS. Moskva podľa Putina očakáva, že vzťahy medzi oboma krajinami sa vrátia na normálnu úroveň vďaka zdravému rozumu a s ohľadom na "základné záujmy, pričom najmä Spojených štátov". Putin však poznamenal, že takáto situácia zatiaľ nenastala. Uviedol tiež, že Rusko voči USA nepodniklo žiadny "deštruktívny krok". Vo svojom príhovore k ruským i zahraničným účastníkom konferencie Ruský týždeň energetiky Putin komentoval aj dôsledky nedávneho útoku na ropné zariadenia v Saudskej Arábii. Podľa neho sa treba pri vyšetrovaní tohto útoku riadiť "faktami, nie emóciami". Vyhlásil tiež, že "americké spravodajské služby slúžia súčasnej politike vedenia tejto krajiny". Upozornil však, že tajné služby USA zatiaľ neposkytli žiadne dôkazy pre svoje tvrdenia v súvislosti s pôvodcom útoku. Putin uviedol, že osobne hovoril so saudskoarabským korunným princom Muhammadom bin Salmánom, ktorý sa tiež vyslovil za predloženie "nevyvrátiteľných dôkazov o účasti tej či inej krajiny na týchto udalostiach". Ruský prezident apeloval: "Riaďme sa faktami, nie emóciami". K útoku na ropné zariadenia v Saudskej Arábii zo 14. septembra sa prihlásili jemenskí šiitskí povstalci, tzv. húsíovia, údajne podporovaní Iránom. Podľa húsíov bolo pri ňom použitých desať dronov. Terčom jedného útoku bol spracovateľský závod štátnej ropnej a plynárenskej spoločnosti Saudi Aramco v meste Bikajk. Drony zaútočili aj na ropné pole Churajs. Útoky vážne narušili produkciu ropy v týchto zariadeniach. Americký minister zahraničných vecí Mike Pompeo uviedol, že neexistujú dôkazy o útoku zo strany Jemenu a obviňuje zaň Irán. Iránske ministerstvo zahraničných vecí toto obvinenie odmietlo. Putin vo svojom príhovore na margo Iránu poznamenal, že v dôsledku sankcií Spojených štátov táto krajina nemôže využiť svoj potenciál, čo "je škodlivé pre svetové hospodárstvo a energetiku". "Irán má obrovský potenciál, je veľmi veľkým hráčom na globálnom trhu s energiou, ale, bohužiaľ, z dôvodu sankčnej politiky americkej administratívy Irán nemôže plne využiť svoje schopnosti," vyhlásil Putin. Dodal, že tento stav vo všeobecnosti škodí aj svetovej ekonomike a globálnemu energetickému priemyslu, "pretože neposkytuje možnosť dosiahnuť stabilné fungovanie tohto odvetvia".


Francúzski hasiči odchytili na streche domu čierneho pantera

Privolaný veterinár zviera uspal pomocou narkotizačnej zbrane.

PARÍŽ. Hasiči na severe Francúzska boli v stredu povolaní k odchytu veľkej čiernej šelmy, ktorá sa pohybovala po strechách a nazerala do vikierových okien na treťom poschodí bytových domov. Veterinár zviera identifikoval ako samicu pantera a odporučil jej okamžitý odchyt. Ako vo štvrtok informoval denník Le Parisien, polícia v súvislosti s incidentom uzavrela okolie domu nachádzajúceho v meste Armentieres neďaleko Lille vo francúzskom departemente Nord. Hasičom sa podarilo vlákať ju do pasce, do ktorej skočila cez jedno z otvorených okien. Privolaný veterinár potom zviera uspal pomocou narkotizačnej zbrane. Samicu pantera potom zavreli do klietky a previezli do útulku Ligy na ochranu zvierat. Le Parisien citoval reakciu jedného z diskutérov na sociálnych sieťach, ktorý napísal, že "svet zošalel". Denník pričom pripomenul, že nedávno sa ulicami mesta Noisy-le-Sec v departemente Seine-Saint-Denis špacírovalo tigríča, ako aj prípad z Marseille, kde sa v jednej z garáží našlo levie mláďa.


Pohreb odslúži aj robot, japonská novinka môže nahradiť kňaza

Robot vie spievať budhistické sútry a pritom sa sprevádza hrou na bubon.

TOKIO. Japonská firma v stredu na tokijskom veľtrhu Life Ending Industry Expo predstavila humanoidného robota Peppera v novej úlohe. Prenajať si ho bude možné ako budhistického kňaza na pohreby. Vďaka novému softvéru vie robot počítačovým hlasom spievať budhistické sútry a pritom sa sprevádza hrou na bubon. Keďže Japonci sú čoraz starší a počet obyvateľov klesá, znižuje sa aj peňažná podpora, ktorú od svojich obcí dostávajú budhistickí kňazi. Sú preto nútení hľadať si prácu na polovičný úväzok mimo kňazskej povinnosti, povedal agentúre Reuters Mičio Inamura, poradca spoločnosti Nissei Eco. Podľa jeho názoru by pohrebný robot mohol zastúpiť neprítomného kňaza a vyšiel by lacnejšie. Kým živý kňaz si za službu pýta okolo 240-tisíc jenov (približne 1 900 eur), prenájom robota stojí len 50-tisíc jenov (asi 400 eur). Softvér, ktorý dokáže spievať, vytvoril pre firmu Nissei Eco a robota Peppera, ktorého predstavila spoločnosť SoftBank Group už v roku 2014, neznámy výrobca plastov. Robota si zatiaľ na pohreb nikto neprenajal.


Za uznanie Krymu nedostala KĽDR nič, vyhlásil ruský veľvyslanec

KĽDR vydala politický atlas sveta, kde je Krymský polostrov zaznačený ako ruské územie.

NEW YORK. Severná Kórea nedostala nič za svoje uznanie zjednotenia Krymu s Ruskom, povedal v utorok pre novinárov v newyorskom sídle OSN ruský veľvyslanec v KĽDR Alexandr Macegora. Podľa ambasádora je Severná Kórea "v súčasnosti jednou z mála krajín, ktoré si môžu dovoliť uplatňovať absolútne nezávislú zahraničnú politiku". "Za uznanie Krymu sme im nezaplatili ani šesták. Jednoducho povedali: Sme presvedčení, že Krym je ruský, preto sme ho uznali za ruský. To je celé," uviedol Macegora, ktorého v stredu citovala agentúra TASS. Severná Kórea vlani v októbri vydala nový politický atlas sveta, kde je Krymský polostrov zaznačený ako ruské územie. Macegora neskôr vyhlásil, že faktické uznanie Krymu "sa odohralo v roku 2014, hneď po hlasovaní o rezolúcii OSN ohľadom územnej celistvosti Ukrajiny". Bezpečnostná rada OSN v marci 2014 väčšinou hlasov prijala rezolúciu na podporu územnej celistvosti Ukrajiny, ktorá vyzýva štáty sveta, aby neuznali výsledky krymského referenda. To skončilo jednoznačným vyslovením sa tamojšieho obyvateľstva za zjednotenie Krymu s Ruskou federáciou. Jedenásť krajín - Arménsko, Bielorusko, Bolívia, Kuba, Nikaragua, KĽDR, Rusko, Sudán, Sýria, Venezuela a Zimbabwe - hlasovalo proti tejto rezolúcii, zatiaľ čo 58 krajín sa zdržalo a 24 krajín nebolo na zasadaní prítomných. Macegora zároveň vyjadril názor na vzťahy medzi Moskvou a Pchjongjangom, pričom vyzdvihol transformáciu severokórejskej spoločnosti za uplynulé roky.


Vyhlasovatelia ankety o anticenu Homofób roka prijmú Dankovo pozvanie

Mimovládky chcú Danka poučiť, že sexuálna orientácia nie je voľba.

BRATISLAVA. Vyhlasovatelia ankety o anticenu Homofób roka - mimovládne organizácie Inštitút ľudských práv (IĽP) a Dúhové Slovensko n.z. prijmú pozvanie predsedu Národnej rady SR Andreja Danka do parlamentu v piatok o 10:00. Potvrdil to pre agentúru SITA Peter Weisenbacher z Inštitútu ľudských práv a dodal, že mu odnesú aj víťaznú trofej. Víťazom 6. ročníka ankety o anticenu Homofób roka sa stal predseda NR SR Andrej Danko za výrok: „Ak sa niekto na základe sexuálnej orientácie vzdá práva reprodukcie, vzdal sa, čo mu príroda a Boh dali, pretože ak sa niekto rozhodne pre homosexuálny zväzok, tak nemôže mať právo vychovávať deti“. Ako reakciu na to vyhlasovateľov ankety v stredu predseda slovenského parlamentu pozval na piatok. Zároveň očakáva, že ho vyhlasovatelia poučia alebo možno poučí on ich. "Prídeme a poučíme ho. Okrem trofeje mu prinesieme aj brožúrku pre stredné školy o LGBT populácii, ktorá vyvracia najčastejšie mýty o tejto komunite. Poučíme ho, že sexuálna orientácia nie je voľba," avizoval Weisenbacher.Mimovládne organizácie Inštitút ľudských práv (IĽP) a Dúhové Slovensko n.z. zorganizovali anketu pri príležitosti Medzinárodného dňa proti homofóbii (IDAHO). V ankete svoj hlas odovzdalo viac ako desaťtisíc ľudí. Do hlasovania na webovej stránke ludskeprava.sk/homofob sa mohol zapojiť ktokoľvek, rovnako aj poslať nomináciu. Medzi nominovanými boli kontroverzný kňaz Marián Kuffa, poslanec NR SR Boris Kollár (Sme rodina), poslanec Európskeho parlamentu Branislav Škripek (OĽaNO), ale aj bývalý minister obrany Ľubomír Galko.


Taliban sa dohodol s USA na odchode amerických vojsk

USA údajne súhlasili s úplným stiahnutím svojich vojsk.

KÁBUL. Vyjednávači Spojených štátov a afganského militantného hnutia Taliban sa v utorok dohodli na odchode amerických vojsk z Afganistanu a preklenuli doterajšie nezhody v tejto aj iných otázkach. Po utorňajšom kole rokovaní v katarskej Dauhe o tom informoval popredný predstaviteľ Talibanu, ktorý si prial zostať v anonymite. Podrobnosti z rokovaní zatiaľ nie sú k dispozícii, podľa predstaviteľa Talibanu však USA súhlasili s úplným stiahnutím svojich vojsk z krajiny, zatiaľ čo Taliban na výmenu prisľúbil, že zmrazí vzťahy s ostatnými militantnými skupinami a nedovolí im prenikať do Afganistanu. Spojené štáty zatiaľ tieto informácie oficiálne nekomentovali, šéf tímu amerických vyjednávačov Zalmay Khalilzad však napísal na Twitter, že rokovacie strany sa v utorok dopracovali k "veľkému pokroku". Khalilzad dúfa, že kompletný harmonogram odchodu amerických vojsk z Afganistanu sa podarí dohodnúť do 1. septembra. Taliban síce rokuje s Američanmi o upokojení situácie v Afganistane, v domácej politike však nejaví známky toho, že by sa plánoval vzdať násilností a útokov. V utorok Taliban napríklad vyzval na bojkot afganských prezidentských volieb a pohrozil v tejto súvislosti útokmi voči ľuďom, ktorí sa budú chcieť na voľbách zúčastniť. Obyvatelia podľa Talibanu nemajú chodiť ani na volebné zhromaždenia, lebo aj tam sa môžu stať potenciálnymi cieľmi jeho útokov.


Ibrahimovič: Na Premier League si ešte verím. Ak ma Manchester potrebuje, som tu

Švéd stále sleduje zápasy svojho bývalého klubu.

LOS ANGELES. Švédsky futbalový útočník Zlatan Ibrahimovič je otvorený možnosti návratu do anglického Manchestru United. V novembri sa mu skončí zmluva v klube zámorskej MLS Los Angeles Galaxy a 37-ročný kanonier má potom možnosti otvorené. Ibrahimovič prišiel do MLS v marci 2018 a v 49 zápasoch strelil 46 gólov. "V Premier League by som ešte pokojne mohol hrať. Takže ak ma United budú potrebovať, som tu," zareagoval Ibrahimovič na otázku o svojej budúcnosti. Bývalý švédsky reprezentant hral za United v sezóne 2016/2017 a strelil za nich 28 gólov. Potom ale prišlo zranenie kolena a po vzájomnej dohode hráč i klub rozviazali dvojročnú zmluvu. Mohol tak následne odísť do USA. Ak by sa jeho návrat uskutočnil, United by mohol byť k dispozícii až v januári, keď sa opäť otvorí prestupové obdobie v Anglicku. S klubom z Old Trafford vyhral Ligový pohár, Community Shield aj Európsku ligu UEFA. S Galaxy v decembri podpísal predĺženie kontraktu, čo následne v súvislosti s prípadným návratom na starý kontinent okomentoval: "Má ma Galaxy, takže pardon. V Európe som si svoju prácu už odviedol. Užil som si to, získal som 33 trofejí, presunul som sa za more a dúfam, že aj tu niečo vyhrám. A až potom uvidíme, kde sa toto dobrodružstvo skončí." Bývalý hviezdny hráč Ajaxu Amsterdam, Juventusu Turín, Interu Miláno, FC Barcelona, AC Miláno či Paríža St. Germain pre médiá priznal, že stále sleduje zápasy MUFC a je v kontakte s jeho hráčmi. "Videl som ich zápas s Crystal Palace a mali smolu. Ak by premenili penaltu, bol by to úplne iný zápas. V Anglicku ale platí, že zápas nie je rozhodnutý až dovtedy, kým rozhodca neodpíska koniec. Všetko sa môže zvrtnúť v poslednej minúte. S Pogbom sa rozprávame. Dal som mu množstvo rád, ale určite sa o ne nepodelím s vami," citoval ho portál BBC.


Etiópia a Eritrea po 20-ročnom konflikte podpísali mier

Krajiny sa dohodli na obnovení leteckého.spojenia, opätovnom otvorení veľvyslanectiev a spoločnom rozvoji prístavov

ADDIS ABEBA. Lídri Etiópie a Eritrey podpísali v pondelok "spoločnú deklaráciu mieru a priateľstva", deň po tom, ako sa v eritrejskej metropole Asmara uskutočnil historický summit, ktorým sa začala normalizácia bilaterálnych vzťahov medzi týmito dlhoročnými nepriateľmi. "Dohodu, ktorá stanovuje päť pilierov, podpísali dnes ráno v prezidentskom paláci (eritrejský) prezident Isaias Afwerki a (etiópsky) premiér Abiy Ahmed," oznámil na Twitteri eritrejský minister pre informácie Yemane Gebremeskel a pripojil aj fotografiu oboch lídrov za zasadacím stolom. Krajiny sa dohodli na obnovení leteckého spojenia, opätovnom otvorení veľvyslanectiev a spoločnom rozvoji prístavov na eritrejskom pobreží Červeného mora, informuje agentúra Reuters. Ide o najkonkrétnejšie znaky zmierenia po 20-ročnej vojenskej patovej situácii a násilnostiach. Abiy Ahmed sa ujal úradu v apríli a ohlásil sériu reforiem, ktoré zmenili etiópsku politickú scénu. Ukončil mimoriadny stav, prepustil väzňov a avizoval plány na čiastočné otvorenie domácej ekonomiky pre zahraničných investorov. Z jeho iniciatívy došlo aj k začatiu dialógu s Eritreou. Vojnový konflikt na etiópsko-eritrejskom pohraničí si podľa odhadov vyžiadal 80.000 mŕtvych. Najťažšie boje sa skončili v roku 2000, avšak vojaci na sporných štátnych hraniciach pokračovali v potýčkach. Etiópia prerušila diplomatické vzťahy s Eritreou ihneď po vypuknutí vojny v roku 1998. Aj po skončení vojny zostávajú hranice medzi Eritreou a Etiópiou ťažko militarizované, najmä mesto Badme, ktoré bolo na základe rozhodnutia medzinárodného arbitrážneho súdu v roku 2002 pridelené Eritrei. Etiópska vláda to však ignoruje a odmieta stiahnuť z mesta vojakov a úradníkov.


Bývalý šéf odborov Lufthansy dostal okamžitú výpoveď

Baublies ohlásil podanie žaloby proti prepusteniu na frankfurtskom pracovnom súde.

FRANKFURT NAD MOHANOM. Letecká spoločnosť Lufthansa dala bývalému šéfovi odborovej organizácie letových sprievodcov Ufo Nicoleymu Baubliesovi okamžitú výpoveď. V pondelok to potvrdil Baublies aj súčasný šéf Ufo Daniel Flohr. Lufthansa uviedla, že k personálnym záležitostiam sa zásadne odmieta vyjadrovať. Samotný Baublies ohlásil okamžité podanie žaloby proti prepusteniu na frankfurtskom pracovnom súde. Ako o tom informovali nemecké médiá, aerolínie Baubliesovi vytýkajú nepovolenú vedľajšiu činnosť poradcu pre odborovú organizáciu Ufo. Podľa dostupných informácií Lufthansa opakovane upozorňovala Baubliesa, aby túto činnosť ukončil. Flohr uviedol, že táto výčitka je po vyše desiatich rokoch aktívnej Baubliesovej odborárskej práce "ťažko pochopiteľná". Odborári si myslia, že za celou vecou stojí osobná kampaň najvyšších členov vedenia proti Baubliesovi, ktorý v roku 2015 viedol rozsiahly štrajk dovtedy zväčša pokojného palubného personálu Lufthansy.


Pri prestrelkách so zločincami zahynnuli dvaja brazílski vojaci

RIO DE JANEIRO. Najmenej 13 ľudí zahynulo pri zásahoch bezpečnostných síl proti zločineckým skupinám, ku ktorým došlo v pondelok v brazílskych mestách Rio de Janeiro a Niterói. Medzi obeťami sú aj dvaja príslušníci brazílskej armády. Informovala o tom v utorok agentúra AP. Hovorca brazílskej armády Carlos Cinelli uviedol, že spoločnom zásahu polície a armády vo štvrtiach Maré, Complexo do Alemáo a Penha zahynulo päť podozrivých zločincov a dvaja vojaci. Desiatich podozrivých bezpečnostné sily zadržali. Ďalších šesť podozrivých členov miestnej pašeráckej skupiny zahynulo pri prestrelke s bezpečnostnými silami v meste Niterói, ktoré s Riom de Janeiro spája most cez záliv Guanabara. V rámci operácií, ktorých sa zúčastnilo viac ako 4000 príslušníkov brazílskych bezpečnostných síl, sa podarilo zaistiť štyri pištole, dva granáty a 200 kilogramov hašiša. Bezpečnostná situácia sa v štáte Rio de Janeiro zhoršuje už najmenej dva roky. V samotnom veľkomeste Rio zvádzajú mocenské boje drogové gangy a mesto zvádza boj s vysokou kriminalitou. O vplyv tam zápasia tiež miestne milície či ozbrojené skupiny pozostávajúce zo súčasných či bývalých policajtov.


Tajfún Noru zasiahol japonský ostrov Honšu, hlásia desiatky zranených

Tajfún spôsobil rozvodnenie niektorých tamojších riek, meteorológovia vydali varovanie pred zosuvmi pôdy.

TOKIO. Tajfún Noru zasiahol v utorok najväčší japonský ostrov Honšu, kam priniesol výdatné dažde a silný vietor. Živel už síce zoslabol na tropickú búrku, avšak spôsobil záplavy a vyžiadal si evakuácie tisícov ľudí, informovala agentúra Reuters. Do viacerých častí severného a stredného Japonska priniesol Noru v noci na dnes až 40 milimetrov zrážok. Spôsobil rozvodnenie niektorých tamojších riek a meteorológov podnietil k vydaniu varovaní pred zosuvmi pôdy. Japonská televízia NHK uviedla, že búrka si vyžiadala dovedna takmer 50 zranených a dvoch mŕtvych, ktorí prišli o život ešte počas víkendu. Nijakí nezvestní doposiaľ hlásení nie sú. Očakávalo sa, že Noru dnes zasiahne aj metropolu Tokio. Búrka však zmenila smer a pokračovala ďalej na sever do Japonského mora, pričom do hlavného mesta priniesla len silný vietor a inak ho obišla. Pomaly sa pohybujúci tajfún zasiahol ešte cez víkend južné ostrovy Japonska a v pondelok severnú časť prefektúry Wakajama. Tzv. oko búrky sa v utorok popoludní miestneho času (okolo 6.00 h SELČ) nachádzalo nad Japonským morom, zhruba 40 kilometrov severne od mesta Itoigawa a pohybovalo severovýchodným smerom. Búrku sprevádzal vietor s rýchlosťou 72 kilometrov za hodinu, v nárazoch dosahujúci až 108 kilometrov za hodinu, informovala agentúra DPA. Očakáva sa, že Noru ešte zoslabne na tropickú depresiu.


KÚZLA KOZMUKúzla kozmu: Kde je najväčší oceán Slnečnej sústavy?

Pravidelná piatková dávka vesmírnych vedomostí.

Najväčšiu planétu našej slnečnej sústavy tvorí prevažne vodík a hélium. Pod vrstvou oblakov týchto prvkov je taký vysoký tlak, že vodík prechádza do kvapalného skupenstva. Vedci si preto myslia, že medzi jadrom a atmosférou Jupitera je obrovský oceán tekutého vodíku, ktorý môže dosahovať hĺbku až 40-tisíc kilometrov. Medzi jadrom planéty a týmto oceánom je už tak vysoký tlak, že sa vodík začne správať ako vodivá kovová tekutina. Vedeli ste správnu odpoveď? Vyskúšajte, či ju poznajú aj vaši známi a zdieľajte článok na Facebooku.


Uber opäť môže jazdiť v Brne, súd zrušil jeho zákaz

Kontroverzná taxislužba pôsobí aj v Bratislave. Bojujú proti nej aj miestni taxikári

BRNO, BRATISLAVA. Americká spoločnosť Uber, ktorá sprostredkúva jazdu autom, môže v Brne opäť poskytovať svoje služby. Vrchný súd v Olomouci totiž zrušil predbežné opatrenie, ktoré Uberu zakazovalo fungovanie v juhomoravskej metropole. Zákaz činnosti Uberu v meste začiatkom tohto roka nariadil Krajský súd v Brne. Na spoločnosť sa sťažovala spoločnosť Lido Taxi Radio. K tejto sťažnosti sa následne pridalo aj mesto. Uber do mesta vstúpil so svojou službou Pop vo februári, predbežný zákaz prišiel o dva mesiace. „Vrchní súd zrušil predbežné opatrenie a vrátil súdu prvého stupňa k novému prejednaniu a rozhodnutiu,“ citovali médiá hovorcu súdu Vladimíra Lichnovského. Dôvody verdiktu pred doručením rozhodnutia komentovať nechcel. V Brne Uber narazil, pretože šoféri, ktorí s ním jazdia, nemajú taxikárske licencie, autá nie sú označené ako taxi a nemajú taxametre. Takéto konania je podľa konkurencie porušovanie pravidiel. Na druhej strane, Uber tvrdí, že len prepája autá s majiteľmi áut, ktoré by v opačnom prípade stáli v garáži. Uber dnes pôsobí v stovkách miest po celom svete. Podniká aj v Bratislave. Miestni taxikári proti nemu boju rôznymi protestmi. Zatiaľ však k návrhu na jeho zákaz neprišlo.


OPEC bude ťažiť menej ropy aj napriek Trumpovmu tlaku

Plánu znižovania ťažby sa chcú držať aj ďalší producenti.

LONDÝN. Organizácia krajín vyvážajúcich ropu (OPEC) spolu s ďalšími producentmi zotrvá pri svojom programe znižovania ťažby, napriek novému nátlaku amerického prezidenta Donalda Trumpa, aby od obmedzovania produkcie ustúpila. Povedal to v utorok zdroj z OPEC. Ako zdroj uviedol pre agentúru Reuters, skupina OPEC+ (OPEC a ďalší producenti) bude v dohode o znižovaní produkcie pokračovať dovtedy, dokiaľ "zásoby ropy neklesnú z terajšej úrovne na svoj 5-ročný priemer". "Budeme pokračovať, o tom niet pochýb, s redukciou ťažby podľa plánu," uviedol zdroj. Navyše dodal, že "vychádzajúc zo súčasných údajov o vývoji na trhu bude skupina pravdepodobne pokračovať vo svojom programe až do konca tohto roka". O ďalšom pokračovaní ťažobnej politiky bude skupina OPEC+ rokovať v apríli na svojej nasledujúcej schôdzke. Trump už niekoľkokrát ostro vystúpil voči OPEC za aktivity skupiny, ktorých cieľom je podpora cien ropy, pričom prvýkrát tak urobil v apríli minulého roka. Naposledy sa ozval v pondelok (25. 2.), keď na Twitteri napísal, že "ceny ropy sú opäť príliš vysoko a OPEC by sa mal uvoľniť a ceny ropy nebrať príliš vážne". V reakcii na Trumpov tweet zaznamenali ceny ropy najväčší percentuálny pokles v priebehu jedného dňa od začiatku roka, pričom cena severomorskej ropnej zmesi Brent klesla o 3,5 percenta. OPEC, Rusko a ďalší producenti sa v decembri minulého roka dohodli, že od januára obmedzia ťažbu o 1,2 milióna barelov denne (1 barel = 159 litrov). Podľa výboru na monitorovanie dodržiavania programu sa dohodu podarilo v prvom mesiaci dodržať približne na 83 percent.


Slovensko požaduje väčšiu slobodu pri eurofondoch na nové technológie

Financovanie niektorých inovácií z európskych peňazí je veľmi limitované.

LUXEMBURG, BRATISLAVA. Slovensko žiada väčšiu slobodu nielen v celkovom využití eurofondov, ale aj v ich čerpaní na nové technológie, ako sú umelá inteligencia, blockchain či cloud. Počas rokovania európskej rady ministrov pre telekomunikácie v Luxembursku (8.6.) na to apelovala generálna riaditeľka sekcie riadenia informatizácie na Úrade podpredsedu vlády pre investície a informatizáciu a digitálna líderka Slovenska Martina Slabejová. Médiá o tom v utorok informoval odbor komunikácie a protokolu úradu. Ide aj o adresné využitie cloudových služieb, keďže prinášajú inovatívne obchodné modely a praktiky. "Oprávnenosť financovania týchto inovácií z európskych fondov je v súčasnom období veľmi limitovaná," priblížila. Podľa nej je nutné zabezpečiť podporu investícií do budovania infraštruktúry, odborných kapacít a cezhraničných služieb v tzv. priamo riadených programoch, ktoré budú postupne nahrádzať klasické štrukturálne fondy. Vicepremiér pre investície a informatizáciu Richard Raši(Smer) minulý týždeň avizoval, že centrálne riadené programy ako Digitálna Európa, nástroj Spájame Európu a ďalšie treba začať naplno využívať už v tomto programovom období, pripomenul odbor. Okrem finančných nástrojov sa ministri zaoberali aj návrhmi stratégie o jednotnom digitálnom trhu a rada ministrov predstavila politickú dohodu s Európskym parlamentom o tzv. telekomunikačnom kódexe, informoval ďalej odbor. Ten je základom pre zabezpečenie dostatočného internetového pripojenia pre občanov EÚ a stimuluje európsky priemysel. "Pre spotrebiteľa plánuje zavedenie regulácie pre medzinárodné volania v rámci Európskej únie, kde bol stanovený cenový strop 19 centov pre hovory a 6 centov pre SMS správy s účinnosťou od mája 2019," uzavrel.


Študentský žúr v Chicagu prerušila streľba, zomrela jedna žena

Pri streľbe bolo zranených päť ďalších tínedžerov, pričom jeden z nich je v kritickom stave.

CHICAGO. Najmenej jednu obeť a zranenie piatich ľudí si vyžiadala streľba, ku ktorej došlo v pondelok skoro ráno pri University of Illinois v americkom Chicagu. Ako informuje miestna polícia, ráno o trištvrte na päť miestneho času (11:45 SELČ) spustili neznámi páchatelia streľbu z auta na účastníkov party v univerzitnom internátnom mestečku. Pri streľbe zahynula jedna žena a zranených bolo päť tínedžerov, pričom jeden z nich je v kritickom stave. Keďže dostal dve guľky do hlavy a nejavil známky života, lekári ho už na mieste vyhlásili za mŕtveho a prikryli plachtou, no neskôr svedkovia videli, ako sa začal hýbať. Nádeje na jeho prežitie sú však podľa zdravotníkov minimálne. Polícia zatiaľ ako najpravdepodobnejší motív streľby uvádza vybavovanie si účtov medzi zločineckými gangmi.


USA zverejnili nové kritériá na udelenie víz pre občanov moslimských krajín

Žiadatelia z Iránu, Líbye, Sýrie, Somálska, Sudánu a Jemenu musia zdokladovať vzťah s blízkymi príbuznými.

WASHINGTON. Administratíva prezidenta Donalda Trumpa zverejnila nové kritériá súvisiace s povolením vstupu na svoje územie. Spojené štáty začnú vo štvrtok o 20:00 (v piatok o 02:00 stredoeurópskeho letného času) uplatňovať zákaz vstupu pre občanov šiestich prevažne moslimských krajín. Úrady pritom nebudú odoberať už platné víza. Žiadatelia z Iránu, Líbye, Sýrie, Somálska, Sudánu a Jemenu musia preukázateľne zdokladovať vzťah s blízkymi príbuznými, a to s rodičom, manželom, manželkou, dospelým či maloletým dieťaťom, zaťom, nevestou alebo súrodencom, ktorí už majú povolenie na pobyt v USA. Do úzkeho rodinného kruhu úrady nerátajú starých rodičov, vnúčatá, tety, strýkov, netere, synovcov, sesternice, bratrancov, švagrov, švagriné či snúbencov.Čo sa týka obchodných alebo profesijných kontaktov, úrady budú posudzovať legitímne vzťahy, ktoré sú "formálne, zdokumentované a vytvorené riadnym spôsobom a nie len za účelom vyhnúť sa zákazu vstupu". Nové pravidlá sa netýkajú novinárov, študentov, zamestnancov alebo lektorov, ktorí už majú platné víza. Výnimka na vstup sa netýka tých, ktorí sa budú snažiť získať prácu či možnosť na vzdelávanie len za účelom udelenia víz. Úrady nebudú zaujímať ani rezervácie na ubytovanie či požičanie auta, i keď sú už zaplatené. Konzulárni pracovníci budú môcť zhodnotiť aj ďalšie výnimky vzťahujúce sa na vstup ľudí zo spomínaných šiestich krajín, a to na základe "predchádzajúcich uznaných kontaktov v USA alebo významných obchodných či profesijných záväzkov". Výnimku budú môcť udeliť aj bábätku, adoptovanému dieťaťu alebo v prípade potreby urgentnej zdravotnej pomoci. Vstup do krajiny budú môcť dostať aj tí, ktorí pricestujú za obchodným účelom spojeným s medzinárodne uznávanou organizáciou alebo vládou USA alebo ak sú legálnymi obyvateľmi Kanady s platnými kanadskými vízami. Takisto ľudia zo spomínaných prevažne moslimských krajín, ktorí získali víza v rámci každoročnej lotérie, budú musieť preukázať, že do USA chcú prísť "s dobrým úmyslom".


Číňania chcú polovicu finančnej J&T, podali žiadosť

Činska firma by tak mohla mať väčší dosah napríklad na Poštovú banku či J&T Banku.

BRATISLAVA. Čínska energetická skupina CEFC (China Energy Company Limited) posilňuje svoj vplyv na Slovensku. V pondelok oficiálne požiadala Národnú banku Slovenska o kúpu 50-percentného podielu spoločnosti J&T Finance Group. V súčasnosti v spoločnosti vlastní 10 percent.  Informáciu priniesol ako prvý týždenník Trend. O záujme o polovicu firmy informovala čínska spoločnosť približne už pred pol rokom. Až teraz však podala žiadosť. Pre definitívnu platnosť obchodu potrebujú Číňania ale súhlasy viacerých kontrolných orgánov ako NBS či Európskej centrálnej banky.  Schvaľovanie je potrebné, pretože kúpou J&T Finance Group sa Číňania dostanú k podielom vo viacerých lokálnych bankách.  J&T Finance Group vlastní napríklad viac ako 99-percentný podiel v Poštovej banke, ktorá je piatou najväčšou bankou na Slovensku. Okrem toho patrí skupine aj J&T Banka orientovaná na privátne a investičné bankovníctvo. Na schválenie môžu Číňania čakať ale aj niekoľko mesiacov. „Celý proces musí byť ukončený do 12 mesiacov od doručenia úplnej žiadosti,“ povedala hovorkyňa NBS Martina Solčányiová. Proces môže trvať dlho aj preto, že taký veľký vstup čínskeho kapitálu do bankového systému eurozóny bol doteraz ojedinelý. Platia tam prísnejšie pravidlá.  CEFC je v súčasnosti považovaná za firmu s podivným pozadím. Podľa viacerých zverejnených článkov v médiách nie je zrejmé, kto za CEFC stojí a odkiaľ má peniaze na investície. Podľa odborníkov je prepojená na čínsku vládu, ako aj na čínsku armádu. Český minister priemyslu a obchodu Ján Mládek potvrdil, že CEFC vedie bývalý dôstojník čínskej armády.  Popri spomínanom bankovom holdingu existuje a podniká aj investičná skupina J&T Private Equity Group, ktorej sa akcionárske zmeny netýkajú a vlastnia ju Jozef Tkáč, Patrik Tkáč, Ivan Jakabovič či Igor Rattaj.  J&T Private Equity Group združuje investície J&T v energetike (EPH), priemysle (napríklad výrobca autobusov SOR), hotelierstve a lyžiarskych strediskách (BHP, TMR) či médiách, kde financuje JOJ Media House.


Fico vo Varšave: Krajina, ktorá sa rozhodla opustiť EÚ, by si mala splniť záväzky

Predstavitelia vlád Poľska, Slovenska, Českej republiky a Maďarska diskutovali aj o brexite.

VARŠAVA. Krajina, ktorá sa dobrovoľne rozhodla opustiť Európsku úniu (EÚ), by si mala splniť všetky záväzky, ktoré voči nej má. V utorok to po summite krajín Vyšehradskej štvorky (V4) vo Varšave to zdôraznil slovenský premiér Robert Fico. Predstavitelia vlád Poľska, Slovenska, Českej republiky a Maďarska diskutovali aj o brexite, teda odchode Veľkej Británie z EÚ. Očakáva sa, že Spojené kráľovstvo už v stredu oficiálne spustí proces vyjednávania o vystúpení z Únie. Podľa Fica dnes zástupcovia V4 identifikovali dve témy, ktoré ich v tejto súvislosti mimoriadne zaujímajú. Prvou je postavenie občanov krajín V4, ktorí žijú, študujú či pracujú vo Veľkej Británii. "Len za Slovenskú republiku hovoríme o takmer 80.000 ľuďoch a chceme zagarantovať, že títo ľudia po odchode Spojeného kráľovstva nebudú obyvateľmi Veľkej Británie druhej kategórie," povedal premiér. Krajiny V4 chcú podľa neho tiež vedieť, ako si bude Spojené kráľovstvo plniť finančné záväzky, ktoré mu vyplývajú z členstva v EÚ. "Mimoriadne nás to zaujíma, najmä z pohľadu viacročného finančného rámca, ktorý končí v roku 2020," upozornil. T eda čo to bude znamenať, ak sa v roku 2019 definitívne ukončia rozhovory medzi Londýnom a EÚ, aký vplyv to bude mať na eurofondy. "My len chceme, aby si krajina, ktorá sa dobrovoľne rozhodla opustiť Európsku úniu, splnila všetky záväzky, ktoré má," podčiarkol Fico. V súvislosti s vyjednávaním o brexite český premiér Bohuslav Sobotka upozornil, že čo sa týka nasledujúcich dvoch rokov rokovaní, je potrebné sledovať prípadné zmeny na britskom pracovnom trhu. Kým totiž neubehne táto dvojročná lehota, Briti sú plnohodnotnými členmi únie so všetkými právami aj povinnosťami. "Preto by Veľká Británia nemala prijímať žiadne rozhodnutia obmedzujúce našich pracovníkov, pretože by to bolo v rozpore so zásadami, ktoré sú platné v EÚ," argumentoval Sobotka. Predsedníčka vlády Poľskej republiky Beata Szydlová dodala, že krajinám V4 záleží na tom, aby vzťahy s Veľkou Britániou boli dobré. "Aby to bol naďalej dôležitý partner pre EÚ," uviedla. Predstavitelia V4 diskutovali aj o téme migrácie. Slovenský premiér Fico zdôraznil, že principiálne nesúhlasí s tým, aby sa téma postoja niektorých členských štátov EÚ k migrácii spájala s tým, aké možnosti budú mať tieto krajiny v budúcnosti v kohéznej politike. "Toto je vydieranie, ktoré za vládu SR principiálne odmietam," dodal. Počas stretnutia vo Varšave otvoria premiéri aj Inovačný summit strednej a východnej Európy, na ktorom budú diskutovať o regionálnej spolupráci v oblasti vývoja inovatívnej ekonomiky a podpíšu Varšavskú deklaráciu, ktorá posilní spoluprácu V4 v tejto oblasti. Súčasne si pozrú technologický park, v ktorom budú vystavovať aj slovenské firmy, venujúce sa inováciám a novým technológiám.


Opozícia odovzdá tento týždeň podpisy na odvolávanie Lubyovej

Podpisy odovzdajú po voľbe kandidátov na ústavných sudcov.

BRATISLAVA. Podpisy na iniciovanie mimoriadnej schôdze s cieľom vysloviť nedôveru ministerke školstva Martine Lubyovej (nom. SNS) odovzdá opozícia ešte tento týždeň, a to po absolvovaní voľby kandidátov na sudcov Ústavného súdu (ÚS). Pre TASR to potvrdila šéfka poslaneckého klubu OĽaNO Veronika Remišová. Voľba je naplánovaná na utorok (12. 2.), prípade druhé kolo by mohlo byť o deň neskôr. Pod iniciovanie takejto schôdze sa musí podpísať aspoň 30 poslancov, predseda Národnej rady ju potom musí zvolať do siedmich dní. Remišová tvrdí, že ich má už 37, okrem poslancov OĽaNO sa doteraz pridali aj SaS, Sme rodina a nezaradení okolo Miroslava Beblavého. Lubyová má čeliť odvolávaniu pre problémy s prideľovaním stimulov pre projekty na výskum a vývoj. Ministerka už vyhlásila, že ona sama odstúpiť neplánuje. "Určite nie na základe toho, že hodnotitelia nevyplnili poriadne nejaké hárky. Tu už je potrebné zaoberať sa kvalitou hodnotiteľov a kvalitou hodnotenia vedeckých projektov na Slovensku ako celku. Máme problém s hodnotením. Je to možno nepriamo spojené aj s tým, že hodnotitelia sú atakovaní, politizovaní a kriminalizovaní a ešte viac to odrádza ľudí, aby chceli hodnotiť projekty," uviedla Lubyová. Podľa jej slov opozícia nechce o stimuloch diskutovať. "Neprejavila záujem diskutovať na pôde parlamentného školského výboru, nechceli ani mimoriadny výbor," povedala s tým, že opozícii ide len o politické divadlo. Lubyová potvrdila, že na sekcii vedy a techniky na ministerstve školstva plánuje urobiť audit, aby sa zabezpečilo, že kontrola bude vykonávaná dôkladnejšie. Pripomenula, že už prijali disciplinárne a personálne opatrenia. "Chcem, aby sme tam urobili audit, aby sme mali istotu do budúcnosti, že všetko bude v systéme klapať," povedala. Ministerka si myslí, že v koalícii má podporu. Dodala, že sa s premiérom Petrom Pellegrinim (Smer) priebežne rozpráva. Predstavitelia hnutia OĽaNO avizovali, že podávajú trestné oznámenie pre podozrenie zo spáchania trestného činu subvenčného podvodu a trestného činu zneužitia právomoci verejného činiteľa v kauze dotácií projektov na ministerstve školstva. Podľa Remišovej sa ukázalo množstvo pochybení a nezrovnalostí, ktoré šéfka rezortu doteraz "nedokázala hodnoverne vysvetliť". "Som presvedčená, že ide o zjavný podvod. Pretože s 94 bodmi bol projekt (NaviDate) tesne nad čiarou a od štátu dostal vyše 700.000 eur. Ak by počet v hodnotení nebol zmenený, tak projekt tejto firmy by v celkovom hodnotení skončil výrazne nižšie a predbehli by ho iné firmy. Tento projekt by peniaze nedostal, keby tam bol pôvodný počet 84 bodov," uviedla Remišová. Zároveň vyzvala premiéra Pellegriniho, aby Lubyovú odvolal. "Nie je predsa možné, aby sme vo vláde mali ministerku, ktorá sa viac ako mesiac snaží tieto praktiky ospravedlňovať a zavádza občanov Slovenska," dodala Remišová.


Podnet na preskúmanie Smeru Generálna prokuratúra neeviduje

SaS žiada Čižnára, aby podobne ako ĽSNS, posúdil aj Smer.

BRATISLAVA. Generálna prokuratúra SR neeviduje žiadny kvalifikovaný podnet na preskúmanie pôsobnosti strany Smer. Uviedla hovorkyňa prokuratúry Jana Tökölyová. Reagovala tak na medializovanú informáciu, že strana SaS žiada generálneho prokurátora Jaromíra Čižnára, aby "na obdobných princípoch, na ktorých posudzoval pôsobenie strany Kotleba - Ľudová strana naše Slovensko, posúdil aj stranu Smer". Predstavitelia liberálov svoju žiadosť odôvodňujú podozrením, že strana Smer využíva v politickom boji voči svojim kritikom utajované informácie z daňovej a zdravotnej dokumentácie a koná tak v rozpore so zákonmi SR. "Hlásenie sa k totalitným ideológiám a šírenie rasovej nenávisti je pre demokratický vývoj spoločnosti nebezpečné, rovnako tak nebezpečné je však aj zneužívanie moci, získavanie utajovaných skutočností a ich nasadzovanie do kompromitácie a likvidácie svojich politických oponentov," zdôraznili členovia predsedníctva SaS.


Petržalka sa pustila do opravy chodníkov a parkovísk

Rekonštrukcia chodníkov a parkovísk v správe Petržalky bude stáť  400-tisíc eur.

BRATISLAVA. Bratislavská Petržalka sa pustila do rekonštrukcie chodníkov a parkovísk vo svojej správe. Podľa Silvie Vnenkovej z oddelenia komunikácie s verejnosťou petržalského miestneho úradu ide doteraz o najväčšie opravy, keďže samospráva zväčša opravovala ich povrchy len čiastkovo a na miestach, kde to bolo podľa nej urgentné. Dôvodom boli peniaze, ktorými financovala iné projekty. Tento rok je v miestnom rozpočte vyčlenených 400.000 eur. Dokončená by už mala byť oprava chodníka a časť parkoviska na Medveďovej ulici, ktorá stála zhruba 80.000 eur. "Tento chodník bol naozaj v katastrofálnom stave. Dnes sa už po ňom dá skutočne bezpečne chodiť bez rizika vyvrtnutia si členka či iného možného úrazu. Je, pochopiteľne, bezbariérový," skonštatoval starosta Petržalky Vladimír Bajan. Mrzí ho jedine fakt, že chodník už taký bezpečný nie je v noci, keďže v okolí funguje len jedna lampa, dva stĺpy verejného osvetlenia boli odpílené. Je preto zvedavý, ako dopadne verejná súťaž na prevádzkovateľa verejného osvetlenia, ktorú vypísalo hlavné mesto. Mestská časť v súčasnosti opravuje chodník na Holíčskej ulici, kde sa vlani rekonštruovala cesta, a parkovisko na Fedinovej ulici. Obnovy sa dočkajú aj parkoviská na Mlynarovičovej a Tupolevovej ulici a chodník pri základnej škole na Pankúchovej ulici. Rekonštrukčné práce neobídu ani cesty v správe mestskej časti. "Na opravy ciest je vyčlenených ďalších takmer 400.000 eur," dodala Vnenková.


Roboti by mohli do roku 2030 vziať ľuďom 20 miliónov pracovných miest

V priebehu nasledujúcich 11 rokov by mohlo pracovať iba v Číne 14 miliónov robotov.

LONDÝN. Roboti by mohli do roku 2030 vziať ľuďom viac ako 20 miliónov pracovných miest na celom svete. Vyplýva to z novej štúdie spoločnosti Oxford Economics, podľa ktorej by v priebehu nasledujúcich 11 rokov mohlo pracovať iba v Číne 14 miliónov robotov. Odborníci, ktorí analyzovali dlhodobé trendy v oblasti zavádzania automatizácie na pracovisku, poznamenali, že na celom svete sa počet používaných robotov za uplynulé dve desaťročia zvýšil trojnásobne na 2,25 milióna. No aj keď na jednej strane nárast počtu robotov prinesie výhody z hľadiska produktivity a hospodárskeho rastu, výskumníci uznali, že má aj nevýhody. "V dôsledku robotizácie sa stratia desiatky miliónov pracovných miest, najmä v chudobnejších ekonomikách, ktoré sa spoliehajú na menej kvalifikovaných robotníkov. A to sa premietne do zvýšenia nerovnosti v príjmoch," uviedli autori štúdie. No vedci zároveň predpovedajú, že ak by sa inštalovalo o 30 % viac robotov, ako predpokladá základná prognóza pre rok 2030, viedlo by to k nárastu globálneho hrubého domáceho produktu (HDP) v uvedenom roku o 5,3 %. Správa Oxford Economics ukázala, že na pracoviskách sa v uplynulých štyroch rokoch inštaloval rovnaký počet robotov ako počas predchádzajúcich ôsmich rokov. Približne každý tretí robot v priemysle je teraz nainštalovaný v Číne. Výskumníci zistili, že pre druhú najväčšiu svetovú ekonomiku v súčasnosti pracuje približne jeden z piatich robotov (20 %) inštalovaných vo svete. Predpovedajú tiež, že do roku 2030 sa v USA v dôsledku robotizácie stratí viac ako 1,5 milióna pracovných miest. V Číne tento počet prekročí 11 miliónov pracovných miest. V rámci členských štátov Európskej únie (EÚ) prídu v dôsledku automatizácie o zamestnanie takmer 2 milióny ľudí. Pokiaľ ide o stratu pracovných miest, v USA patria medzi najzraniteľnejšie štáty Texas, Louisiana, Indiana a Oregon. V Nemecku sú najzraniteľnejšími regióny Chemnitz, Thuringen a Oberfranken, zatiaľ čo v Británii je to tzv. Midlands, teda centrálne Anglicko a severozápad Anglicka. Napriek hrozbe straty pracovných miest výskumníci vyzvali zákonodarcov, aby nezakazovali nárast automatizácie. "Tieto zistenia by nemali viesť politikov a iné zainteresované strany k tomu, aby sa snažili zmariť zavádzanie robotickej technológie. Namiesto toho by pre nich malo byť výzvou skôr rovnomernejšie prerozdeľovanie dividend z robotiky tým, že sa najzraniteľnejším skupinám robotníkov pomôžu pripraviť na zmeny, ktoré to prinesie," povedali vedci. Výskumníci navrhli, aby vlády motivovali spoločnosti a robotníkov finančnými benefitmi k zapojeniu sa do lokálnych rekvalifikačných programov. Žiadajú tiež politikov, aby v predstihu vyvinuli programy, ktoré zmiernia negatívny vplyv automatizácie. "Preskúmajte všetky politické možnosti, od investícií do infraštruktúry až po investície do odbornej prípravy a inovačné programy sociálneho zabezpečenia, ako napríklad univerzálny základný príjem," uvádza sa v správe. A robotníkom vedci radia, aby si urobili "audit" svojho vlastného pracovného miesta a lepšie tak pochopili, aké činnosti prevezmú stroje a aké "zručnosti" budú potom potrebné od ľudí. To znamená akceptovať celoživotné vzdelávane, zhrnuli vedci a pripomenuli, že "žiadne pracovné miesto nie je na celý život".


Lídri Európskej únie sa v Bruseli dohodli na polročnom predĺžení sankcií proti Rusku

Terčom sankcií sú celé sektory ruského hospodárstva.

BRUSEL. Lídri EÚ predĺžili vo štvrtok na summite v Bruseli o ďalších šesť mesiacov ekonomické sankcie uvalené voči Rusku za jeho nedostatočnú realizáciu minských mierových dohôd zameraných na urovnanie konfliktu na východe Ukrajiny. Informovala o tom agentúra AFP. "Ruské sankcie boli jednomyseľne predĺžené o ďalších šesť mesiacov z dôvodu nedostatočnej implementácie minských dohôd," napísal na Twitteri Preben Aamann, hovorca predsedu Európskej rady Donalda Tuska. Terčom zmienených ekonomických sankcií sú celé sektory ruského hospodárstva vrátane jeho ropných spoločností, píše AFP. Ozbrojený konflikt na východe Ukrajiny trvá od jari roku 2014, keď tam vznikli samozvané republiky, ktoré sa postavili proti novému, prozápadnému ukrajinskému vedeniu a vyhlásili svoju nezávislosť. V septembri 2014 zástupcovia Ruskom podporovaných samozvaných republík Donbasu - Doneckej a Luhanskej ľudovej republiky (DĽR a LĽR), Kyjeva, Moskvy a Organizácie pre bezpečnosť a spoluprácu v Európe (OBSE) podpísali prvú a vo februári 2015 druhú minskú dohodu, ktoré sumarizujú opatrenia na deeskaláciu konfliktu v Donbase. Stanovuje sa v nich vyhlásenie prímeria a stiahnutie ťažkých zbraní oboma stranami konfliktu. Napriek tejto dohode na styčnej línii stále dochádza k prestrelkám, a to aj z tých typov zbraní, ktoré mali byť stiahnuté. Európska únia už skôr vo štvrtok predĺžila o ďalší rok aj sankcie, ktoré voči Rusku zaviedla v roku 2014 za jeho anexiu Krymského polostrova od Ukrajiny. Tieto sankcie zakazujú určitý dovoz a vývoz z Krymu, a spoločnostiam z členských krajín EÚ bránia na Kryme investovať či ponúkať služby pre turistov.